MUDA saman SPRM isu hakim Mohd Nazlan dituduh langgar etika

Ikatan Demokratik Malaysia (MUDA) memfailkan saman terhadap Suruhanjaya Pencegahan Rasuah Malaysia (SPRM) berhubung laporan mengenai Kod Etika Hakim 2009, yang didakwa di luar bidang kuasa agensi itu.

Saman pemula itu difailkan melalui firma guaman Tetuan Lim Wei Jiet di Mahkamah Tinggi di sini pada Rabu (12 April). Kes itu ditetapkan untuk pengurusan kes di hadapan Penolong Kanan Pendaftar, Lee Ka Full pada 15 Mei ini.

Tuntutan itu adalah berhubung surat SPRM yang tular di media sosial yang mengaitkan Hakim Mahkamah Rayuan Datuk Mohd Nazlan Mohd Ghazali sebagai melanggar Kod Etika Hakim.

Hakim Mohd Nazlan, ketika itu hakim Mahkamah Tinggi, telah mensabitkan bekas Perdana Menteri Datuk Seri Najib Razak dalam kes RM42 juta SRC International Sdn Bhd.

Beliau menjatuhkan hukuman 12 tahun penjara dan denda RM210 juta terhadap Najib.

Menurut afidavit sokongan oleh Setiausaha Agung parti itu, Amir Hariri Abd. Hadi, pendedahan surat SPRM bertarikh 20 Februari lalu dan surat daripada Menteri Menteri Undang-Undang dan Reformasi Institusi, Datuk Seri Azalina Othman Said bertarikh 20 Mac lalu telah mendedahkan pelanggaran serius oleh agensi penyiasatan itu.

“Kuasa SPRM untuk menyiasat adalah terhad kepada kesalahan di bawah Akta SPRM 2009. Ia tidak mempunyai bidangkuasa serta otoriti, apalagi kepakaran, untuk menyiasat dan/atau membuat dapatan mengenai sebarang pelanggaran Kod Etika Hakim 2009 atau konflik kepentingan di pihak hakim mahkamah.

“Sebarang aduan, pelanggaran Kod Etika Hakim 2009 hendaklah ditujukan dan diuruskan oleh Perdana Menteri dan/atau Ketua Hakim Negara menurut Perkara 125(3) dan (3A) Perlembagaan Persekutuan, ataupun Jawatankuasa Etika Hakim di bawah Akta Jawatankuasa Etika Hakim 2010.

“Jika Mahkamah tidak memastikan akauntabiliti di pihak SPRM, defendan akan terus melangkaui bidang kuasa mereka dan campur tangan dalam perkara yang berada dalam bidang kuasa agensi-agensi siasatan lain,”ujar Amir Hariri dalam afidavit berkenaan.

Katanya, tindakan SPRM juga boleh mengancam kebebasan kehakiman, doktrin pengasingan kuasa serta kedaulatan undang-undang.

Selain itu, Muda mempersoalkan tindakan Azalina untuk menjawab pertanyaan peguam bela Najib berkenaan siasatan SPRM tersebut sedangkan ia sepatutnya dituju dan dijawab oleh SPRM.

“Jika dilihat secara keseluruhan, ini merupakan intimidasi dan gangguan yang serius terhadap hakim-hakim serta cubaan berniat jahat untuk campur tangan dalam pelaksanaan kewajipan mencapai keputusan dan menegakkan kedaulatan undang-undang tanpa rasa takut atau pilih kasih.

“Jika tiada apa yang dilakukan untuk menghalang SPRM dan agensi siasatan lain daripada melampaui bidang kuasa dan autoriti mereka, kebebasan kehakiman, kedaulatan undang-undang & sistem keadilan jenayah secara keseluruhannya akan terancam,”ujarnya.

Sehubungan itu, Muda memohon agar saman pemula tersebut dibenarkan oleh Mahkamah tanpa sebarang perintah mengenai kos.


MOSTI guna 20 dron tinjauan, hantar bekalan penting di kawasan banjir

Kementerian Sains, Teknologi dan Inovasi (MOSTI) mengaktifkan 20 dron berkuasa tinggi bagi tujuan tinjauan dan penghantaran bekalan penting ke beberana negeri yang dilanda bencana banjir.

Menterinya Datuk Seri Dr Adham Baba berkata pihaknya mendapat kerjasama daripada lima syarikat swasta untuk membekalkan 20 dron itu yang akan dikendalikan oleh Pasukan Tindakan Kecemasan Khas Perkhidmatan Dron (PTK2Dron).

Bagaimanapun katanya MOSTI masih menunggu kelulusan Pihak Berkuasa Penerbangan Awam Malaysia (CAAM) untuk menerbangkan dron berkenaan secepat mungkin.

“Dron ini bukan sahaja boleh memantau dan mencari mangsa banjir yang mungkin terperangkap, tetapi juga keadaan jalan raya atau tebing seperti tanah runtuh yang mungkin terkesan akibat bencana ini,” katanya hari ini.

Katanya penggunaan dron itu dapat membantu usaha Majlis Keselamatan Negara (MKN), Agensi Pengurusan Bantuan Bencana Negara (NADMA) dan Kementerian Alam Sekitar dan Air (KASA) menilai keadaan semasa dengan lebih tepat di kawasan terjejas banjir.

Dr Adham berkata dron akan memudah akses kepada visual dari udara bagi membantu agensi berkaitan dan pihak terbabit menyampaikan perkhidmatan kecemasan kepada mangsa banjir yang terkandas dan tiada akses kepada rangkaian komunikasi.

Menurutnya dron berteknologi tinggi itu boleh membawa muatan hingga 10 kilogram untuk setiap penghantaran dan melakukan penghantaran bekalan asas khususnya ubat dan makanan, terutamanya di kawasan yang sukar dicapai.

Mengenai cerapan imej satelit, Dr Adham berkata sehingga semalam, kawasan yang digenangi air di Taman Sri Muda dan Seksyen 24, Shah Alam, Selangor menunjukkan pengurangan kira-kira 60 peratus berbanding Sabtu lepas, dan kawasan liputan banjir berkurangan daripada 5.1 kilometer persegi kepada kira-kira 2.1 kilometer persegi.

Cerapan imej satelit di Pahang pula menunjukkan peningkatan kawasan yang digenangi air, katanya.


Kos  PRN Sarawak sebanyak RM150 juta

Dianggarkan kira-kira sebanyak RM150 juta diperlukan bagi membiayai kos mengadakan pilihan raya negeri (PRN) Sarawak, kata Menteri di Jabatan Perdana Menteri (Undang-undang dan Parlimen) Wan Datuk Seri Junaidi Tuanku Jaafar.

Perbelanjaan tersebut melibatkan kos perolehan peralatan pilihan raya, pembangunan ICT, logistik dan elaun pekerja pilihan raya.

“(Kos ini) merangkumi perolehan peralatan pilihan raya, pembangunan ICT, logistik, elaun petugas dan keperluan-keperluan lain yang berkaitan termasuk keperluan peralatan Covid-19 dan mengambil kira pelaksanaannya mengikut garis panduan pencegahan Covid-19 bagi pelaksanaan pilihan raya,” katanya di Dewan Rakyat hari ini.

Wan Junaidi ditanya Ahli Parlimen Sarikei, Wong Ling Biu (Pakatan Harapan- Sarikei) yang meminta kerajaan mendedahkan jumlah peruntukan untuk pilihan raya Sarawak akan datang.

Pengundi dijangka memilih pada bulan depan susulan Dewan Undangan Negeri dibubarkan selepas Yang di-Pertuan Agong menarik balik darurat tempatan di Sarawak

Pilihan raya ini ketika Sarawak masih menyaksikan jumlah kes Covid-19 yang tinggi, dengan 416 kes baru dan 13 kematian dicatatkan semalam.

Sebelum Perintah Darurat seluruh negara ditamatkan pada 11 Januari lalu, Yang di-Pertuan Agong mengisytiharkan Proklamasi Darurat bagi Sarawak bermula 2 Ogos lalu hingga 2 Februari tahun depan berikutan ancaman kepada kesihatan awam disebabkan oleh pandemik Covid-19.

Berikutan pengisytiharan ini, PRN-12 yang sepatutnya diadakan selepas tempoh DUN Sarawak tamat pada 7 Jun lalu ditunda ke tarikh lain selepas Proklamasi Darurat itu ditamatkan.

Justeru, selepas penamatan Proklamasi Darurat pada Rabu baru-baru ini, pilihan raya perlu diadakan dalam tempoh 60 hari bagi menjamin hak rakyat Sarawak untuk memilih kerajaan selaras dengan amalan demokrasi berparlimen.


Kes harian naik di 10 negeri

Sepuluh negeri dan Wilayah Persekutuan hari ini merekodkan peningkatan kes harian yang dilaporkan dalam tempoh 24 jam sehingga 12 tengah hari tadi, menurut statistik dikeluarkan Jabatan Kesihatan Negeri-Negeri, malam ini.

Daripada 10 negeri berkenaan, Johor merekodkan jumlah jangkitan tertinggi apabila mencatat 783 kes baharu, berbanding 704 semalam, menjadikan kumulatif positif di negeri itu sebanyak 258,020 kes.

Sehingga semalam, Johor merekodkan 243,836 kes sembuh, 3,912 kematian dan 9,489 kes masih aktif. Daripada jumlah kes aktif itu, 8,322 pesakit diarah menjalani kuarantin di rumah, manakala 661 lagi ditempatkan di PKRC.

Seramai 495 pesakit lagi dimasukkan ke hospital, manakala 11 dirawat di unit rawatan rapi (ICU), dengan lapan daripadanya memerlukan alat bantuan pernafasan.

Sebanyak 41 kluster juga masih aktif di Johor dengan 15 kluster membabitkan tempat kerja; pendidikan (14); kumpulan berisiko tinggi (enam); masing-masing dua kluster keagamaan dan import; dan masing-masing satu kluster komuniti dan pusat tahanan.

Sehingga semalam, seramai 3,052,863 atau 80.7 peratus populasi di negeri itu telah lengkap divaksinasi, manakala 3,083,509 atau 81.5 peratus lagi menerima sekurang-kurangnya satu dos.

Seramai 1,300,028 atau 34.4 peratus populasi di Johor telah menerima suntikan dos penggalak.

Sementara itu, Kuala Lumpur turut mencatat peningkatan kes harian apabila merekodkan 560 kes hari ini berbanding 480 semalam; diikuti Kelantan (350 kes baharu, 338 semalam); Negeri Sembilan (317 kes baharu, 308 semalam); dan Pulau Pinang (245 kes baharu, 242 semalam).

Perak pula merekodkan 199 kes baharu, berbanding 151 semalam; Terengganu (75 kes baharu, 60 semalam); Putrajaya (57 kes baharu, 49 semalam); Sarawak (29 kes baharu, 11 semalam); dan Perlis (28 kes baharu, 18 semalam).


Wang 1MDB AS$110 juta dipindah ke akaun dikawal Jho Low, kata saksi

Seorang saksi perbicaraan kes 1Malaysia Development Berhad (1MDB) melibatkan Datuk Seri Najib Razak mendedahkan transaksi arahan pindahan AS$110 juta daripada 1Malaysia Development Berhad (1MDB) ke akaun dikawal Low Taek Jho atau Jho Low tanpa sebarang halangan.

Saksi Deustche Bank Malaysia (DBMB) memberitahu Mahkamah Tinggi Kuala Lumpur wang tersebut dipindahkan ke akaun bernombor 111116073 milik Good Star Ltd di RBS Coutts Bank Ltd dikatakan milik Jho Low, ia diberitahu semasa perbicaraan sebelum ini.

Pembantu Naib Presiden, Bahagian Operasi Pasaran Global DBMB, Fatehah Md Salleh berkata menerima dokumen arahan pembayaran pertukaran mata wang asing itu untuk 1MDB kepada akaun pihak ketiga pada 27 Mei 2011.

Fatehah yang juga saksi ke-22 pendakwaan itu berkata arahan pembayaran berkenaan adalah kepada JP Morgan Chase New York ke akaun RBS Coutts Bank Ltd untuk dikreditkan ke akaun bernombor 111116073 melalui surat yang ditandatangani Ketua Pegawai Eksekutif (CEO) 1MDB, Datuk Shahrol AzralIbrahim Halmi.

Fatehah berkata, pasukannya kemudian memulakan pemeriksaan latar belakang melalui sistem PCR (penyelidikan pencegahan jenayah) dan ‘HotScan’ terhadap PetroSaudi serta RBS Coutts Bank Ltd Zurich.

“Laporan PCR dan HotScan ke atas syarikat itu mendapati tiada halangan (No Hit) untuk melakukan transaksi pemindahan wang,” katanya dipetik laporan BH.

Mahkamah sebelum ini diberitahu bahawa tiada sesiapa dalam Lembaga Pengarah 1MDB cuba mengesahkan pemilikan Good Star selepas AS$700 juta dipindahkan ke dalam akaun syarikat itu, dan bukannya ke dalam akaun PSI yang dikatakan syarikat induknya pada September 2009.

Shahrol Azral dalam keterangannya berkata, perkara itu tidak dibangkitkan walaupun dalam mesyuarat Lembaga Pengarah 1MDB pada 2 Oktober 2009 dan tiada sebarang cubaan untuk mengesahkan bahawa Good Star mempunyai kaitan dengan PSI.

Sementara itu, Naib Presiden Bahagian Pasaran Global Deustche Bank Malaysia (DBMB), Nur Hasnee Taha Mohd Nordin, berkata wang berjumlah RM3.487 bilion dipindahkan 1MDB kepada DBMB melalui lima transaksi Sistem Pemindahan Dana dan Sekuriti Secara Elektronik Masa Nyata (RENTAS) melalui akaun Bank RHB pada 30 September 2009.

Beliau berkata, wang itu dipindahkan oleh 1MDB bagi tujuan transaksi tukaran mata wang asing dengan membeli AS$1 bilion (RM3,487 bilion) di mana AS$700 juta kemudian dipindahkan ke RBS serta AS$300 juta didepositkan ke dalam akaun JP Morgan SA Geneva seperti yang diarahkan oleh 1MDB dan dipersetujui kedua belah pihak.

Nur Hasnee juga mengesahkan transaksi daripada 1MDB kepada Deutsche Bank pada 27 Mei 2011 dengan jumlah keseluruhan RM335.115 juta yang dipindahkan daripada akaun AmBank milik Lembaga Pelaburan Terengganu (TIA)/1MDB.

Beliau berkata, pemindahan itu bertujuan untuk transaksi pertukaran wang asing bagi membeli mata wang AS sebanyak AS$110 juta (bersamaan dengan RM335.115 juta).

Katanya, ia kemudiannya dipindahkan ke akaun JP Morgan Chase Bank di New York, AS, dan ke akaun RBS Coutts Bank Ltd untuk dikreditkan ke nombor akaun 11116073 seperti yang diarahkan oleh TIA kepada Deutsche Bank.

Saksi itu memberikan keterangan terhadap bekas Perdana Menteri, Datuk Seri Najib Razak, 68, yang menghadapi empat pertuduhan menggunakan kedudukannya mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.

Perbicaraan di hadapan Hakim Datuk Collin Lawrence Sequerah bersambung Isnin depan.


Tindakan tegas jika enggan terima aduan kes keganasan rumah tangga

Bukit Aman mengambil perhatian serius berhubung isu keengganan anggota polis menerima laporan kes melibatkan keganasan rumah tangga sebagaimana dibangkitkan Kementerian Pembangunan Wanita, Keluarga dan Masyarakat (KPWKM) pada 28 Mac lalu.

Pengarah Jabatan Siasatan Jenayah Datuk Seri Abd Jalil Hassan berkata polis tidak akan berkompromi dan akan mengambil tindakan tegas jika benar terdapat sebarang perlanggaran dalam pengendalian kes keganasan rumah tangga berhubung dakwaan KPWKM Isnin lalu.

Beliau berkata ini kerana sejak Akta Keganasan Rumah Tangga 1994 berkuat kuasa pada 1 Jun 1996, polis telah mengeluarkan beberapa arahan pentadbiran berhubung pengendalian penyiasatan kes berkenaan.

“Arahan tindakan tatatertib ke atas anggota yang enggan menerima laporan berkaitan kes keganasan rumah tangga juga turut dikeluarkan,” katanya dalam kenyataan hari ini.

Sehubungan itu, beliau meminta KPWKM atau mana-mana pihak terkesan berhubung isu dibangkitkan, untuk tampil serta memberi maklumat lebih terperinci supaya siasatan dalaman dapat dijalankan dan tindakan dapat diambil ke atas anggota terlibat jika perkara itu benar berlaku.

Isnin lalu, KPWKM memaklumkan sesetengah anggota polis enggan menerima laporan mangsa keganasan rumah tangga dengan alasan ia adalah isu keluarga.

Menterinya Datuk Seri Rina Mohd Harun dilaporkan berkata pihaknya menasihatkan mangsa untuk segera ke hospital dan mendapatkan laporan perubatan.

Beliau juga dilaporkan berkata laporan daripada hospital dapat diguna pakai supaya pihak polis tidak boleh menidakkan laporan yang mereka buat.


Laporan polis terhadap Tok Mat didakwa hina agama Hindu

Sayap Bersekutu Bersatu hari ini mengambil tindakan dengan membuat laporan polis terhadap Timbalan Presiden UMNO Datuk Seri Mohamad Hasan ekoran kenyataannya sebelum ini yang didakwa menghina agama Hindu dengan mengaitkan kavadi sebagai satu beban.

Laporan polis dibuat di Ibu Pejabat Polis Daerah (IPD) Sentul oleh Ketua Penerangan Sayap Bersekutu Bersatu, S Gobi Krishnan selepas Mohamad atau dikenali Tok Mat itu seakan tidak mempunyai rasa bersalah dan meminta maaf terhadap kenyataannya sebelum ini.

“Saya nak beritahu Tok Mat, berdiam diri tidak akan selesaikan masalah.

“Mari ke depan. Kalau Tok Mat tak mahu, kita sendiri akan berjumpa dia. Kita minta pihak polis ambil tindakan,” katanya semasa sidang media selepas membuat laporan polis.

Dalam wawancara dengan Asia Times baru-baru ini, Mohamad menyebut tentang “kavadi besar” untuk menjelaskan kekalahan UMNO semasa Pilihan Raya Umum Ke-14 (PRU-14) lalu.

Mohamad juga dipercayai keliru mengenai sambutan Deepavali dengan Thaipusam apabila menyentuh mengenai “kavadi”

“UMNO dikalahkan pada PRU 2018 bukan kerana UMNO tidak menjaga rakyat tetapi UMNO mempunyai “kavadi besar”, kamu tahu kavadi?

“Apabila orang Hindu merayakan Deepavali. Mereka membawa kavadi besar ini. Bagasi besar ini,” kata Mohamad dipetik dalam audio rakaman wawancara tersebut.

Dalam pada itu, S Gobi menggesa polis supaya menyiasat Mohamad di bawah Seksyen 298A Kanun Keseksaan kerana menyebabkan ketidaktenteraman awam dan perasaan benci sesama kaum dan agama serta Seksyen 233 (1) (a) Akta Komunikasi dan Multimedia 1998 yang boleh didenda maksimum RM50,000 atau penjara sehingga setahun atau kedua-duanya sekali.

“Saya akan serahkan bukti video dan audio kenyataan beliau,” katanya.

Mengulas lanjut, S Gobi memuji pemimpin-pemimpin dalam Bersatu yang lebih memahami dan menghormati kaum bukan Melayu.

“Pemimpin tertinggi UMNO seperti ini, saya pelik apa nak jadi.

“Saya nak puji pemimpin-pemimpin Melayu dalam Bersatu, mereka lebih memahami dan menerima kami.

“Saya minta pemimpin UMNO ini belajar daripada Bersatu,” katanya.


GRS tidak pernah tanding PRN-16 Sabah, Hajiji kini tak layak jadi KM

Yang di-Pertuan Sabah Tun Juhar Mahiruddin diminta menarik balik pelantikan Datuk Seri Hajiji Noor sebagai Ketua Menteri (KM) kerana dikatakan bertentangan dengan Perlembagaan Negeri Sabah, setelah beliau keluar daripada Bersatu.

Pakar Ekonomi Politik, Jeremiah Yee berpendapat Hajiji yang kini tidak lagi menganggotai Bersatu dan gabungannya Perikatan Nasional (PN) bukan lagi Ahli Dewan Undangan Negeri (ADUN) yang memenangi jumlah kerusi majoriti di Dewan Undangan Negeri (DUN).

Beliau juga berkata Gabungan Rakyat Sabah (GRS) tidak pernah menyertai Pilihan Raya Negeri Ke-16 (PRN-16) Sabah, apatah lagi menang mana-mana kerusi DUN menggunakan lambangnya, sekali gus menunjukkan keabsahan Hajiji boleh dipertikaikan.

“Pada 10 Disember tahun lalu, Hajiji melalui suatu pernyataan akhbar oleh GRS (walaupun GRS tidak pernah menjadi ahli Bersatu ataupun PN) mengumumkan keluar Bersatu dan seterusnya PN serta akan menggunakan GRS sebagai landasan untuk tujuan politik akan datang.

“Satu hakikat yang tidak dapat dipertikaikan ialah GRS tidak pernah bertanding dalam PRN-16 Sabah pada 26 September 2020, apatah lagi menang sebarang kerusi dengan menggunakan lambangnya.

“Ini bermakna kedudukan Hajiji sebagai Ketua Menteri Sabah Ke-16 yang sudah disangkal sebelum ini terjerat lagi untuk kali kedua oleh peruntukan-peruntukan Perlembagaan yang sama,” katanya menulis dalam Utusan yang disiarkan hari ini (4 Januari 2023).

Jeremiah yang memuat naik keputusan rasmi PRN-16 Sabah yang diumumkan Suruhanjaya Pilihan Raya (SPR) turut memetik Perkara 6(3) Perlembagaan Negeri Sabah yang menyatakan:

“Yang di-Pertua Negeri hendaklah melantik menjadi Ketua Menteri seseorang ahli Dewan Undangan yang pada hematnya mungkin mendapat kepercayaan majoriti ahli Dewan Undangan, …”

Katanya Perkara 6(3) itu bukanlah satu peruntukan yang boleh dipacakkan secara tunggal kerana ianya hendaklah dibaca bersama Perkara 6(7) yang berbunyi:

“Bagi maksud fasal (3) Perkara ini, dimana suatu parti politik telah menang majoriti kerusi-kerusi Dewan Undangan yang dipilih dalam suatu pilihan raya umum, ketua parti politik tersebut yang adalah ahli Dewan Undangan, hendaklah menjadi ahli Dewan Undangan yang mungkin mendapat kepercayaan majoriti ahli Dewan.”

Katanya tiga hari selepas PRN-16 Sabah pada 26 September 2020, Hajiji mengangkat sumpah sebagai Ketua Menteri setelah mendapat sokongan daripada Barisan Nasional (BN).

Jeremiah mendakwa daripada keputusan rasmi yang dikeluarkan oleh SPR, WARISAN yang juga merangkumi enam calon DAP, PKR (dua) dan seorang calon Parti Pertubuhan Kinabalu Progresif (UPKO) menang 32 kerusi, sekali gus merupakan parti politik yang jelas telah memenangi majoriti kerusi yang dipertandingkan dalam PRN.

Sementara Datuk Seri Mohd Shafie Apdal yang juga merupakan ADUN Senallang dan Presiden WARISAN adalah ketua parti politik yang mungkin mendapat kepercayaan majoriti ADUN menurut Perkara 6(7).

Beliau berkata parti politik Hajiji ketika PRN-16 ialah PN dan mereka bertanding menggunakan lambang serta watikah daripada gabungan yang diketuai Tan Sri Muhyiddin Yassin.

“Adalah dihujahkan bahawa jawapan kepada soalan ini boleh diperoleh dari pepatah perundangan “Quod ab initio non valet, in tractu temporis non convalescit” yang bermaksud “Apa yang tidak absah pada mulanya tidak akan menjadi absah pada kemudiannya”.

“Sekali lagi, jawapannya adalah dalam negatif kerana politik mesti disesuaikan mengikut undang-undang dan bukannya undang-undang disesuaikan mengikut politik atau dalam perumpamaan bahasa Latin “Politiae legibus non leges politiis adaptandae”.

“TYT Sabah diseru supaya menarik balik perlantikan Hajiji sebagai ketua menteri yang disangkal kerana ia adalah terbatal dari mula seperti apa yang pernah dilakukan oleh bekas TYT, Tun Mohamad Adnan Robert terhadap Tun Datu Mustapha Datu Harun selepas hikayat PRN Sabah tahun 1985 dulu,” katanya.


Kes naik di empat negeri, 228 kluster masih aktif

Jumlah jangkitan baharu Covid-19 dalam tempoh 24 jam sehingga 12 tengah hari tadi di empat negeri meningkat berbanding semalam, dengan Johor mencatat 404 kes baharu berbanding 337 semalam.

Jumlah terbaharu itu menjadikan kumulatif positif di Johor meningkat kepada 230,516 kes, dengan sehingga semalam seramai 219,783 pesakit disahkan sembuh. Negeri itu juga merekodkan 3,760 kes kematian, termasuk 475 pesakit meninggal dunia sebelum diberi rawatan perubatan di hospital (BID).

Sehingga semalam, Johor merekodkan 7,109 kes aktif, dengan 5,980 pesakit menjalani kuarantin di rumah; 577 ditempatkan di PKRC; 519 dimasukkan ke hospital; dan 33 dirawat di unit rawatan rapi (ICU), termasuk 26 yang memerlukan alat bantuan pernafasan.

Sejak Program Imunisasi Covid-19 Kebangsaan (PICK) dilancarkan 24 Februari lalu hingga semalam, 6,203,612 dos vaksin Covid-19 telah diberikan.

Daripada jumlah itu, 3,013,496 atau 79.7 peratus populasi di Johor melengkapkan vaksinasi masing-masing, manakala 80.8 peratus atau 3,056,136 lagi menerima sekurang-kurangnya satu dos.

Sementara itu, jangkitan di Pulau Pinang turut meningkat kepada 262 kes hari ini berbanding 227 semalam; diikuti Terengganu (172 kes baharu, 171 semalam; dan Sarawak (158 kes baharu, 137 semalam).

Selangor kekal merekodkan jangkitan tertinggi, walaupun kes turun kepada 1,097 hari ini berbanding 1,503 kes semalam.

Sementara itu, Ketua Pengarah Kesihatan Tan Sri Dr Noor Hisham Abdullah berkata tiga lagi kluster baharu dikesan dalam tempoh 24 jam hingga 12 tengah hari tadi, menjadikan keseluruhannya 5,931 kluster dengan 5,703 telah ditamatkan dan 228 masih aktif.

Dalam tempoh sama katanya, 5,007 pesakit disahkan sembuh menjadikan kumulatif sebanyak 2,527,052 pesakit telah pulih, berbanding 2,623,816 kumulatif kes positif.

“Seramai 511 pesakit kini dirawat di ICU dengan 261 daripadanya memerlukan alat bantuan pernafasan.

“Daripada 4,239 kes harian yang dilaporkan pada hari ini, 73 kes atau 1.7 peratus adalah pesakit kategori 3, 4, dan 5; dan 4,166 kes (98.3 peratus) lagi adalah terdiri daripada kategori 1 dan 2,” katanya.

Dr Noor Hisham juga memaklumkan kadar kebolehjangkitan atau Ro/Rt Malaysia berdasarkan kes semalam adalan 0.96.

Berdasarkan statistik yang dikongsi beliau, sembilan negeri masih mencatat kadar kebolehjangkitan yang tinggi melebihi Rt 1.00, dengan Rt di Labuan kembali turun kepada 1.19, berbanding 1.22 pada Jumaat.

Bagi negeri-negeri lain, Kedah mencatat Rt 1.05; diikuti 1.02 di Kuala Lumpur dan Putrajaya; Selangor dan Perak (1.01); Melaka, Pahang dan Pulau Pinang (1.00).

Kelantan mencatat Rt 0.99; manakala Johor dan Sabah (0.98); Terengganu (0.96); Negeri Sembilan (0.95); Perlis (0.93); dan Sarawak (0.77).

Untuk rekod, nilai Rt merujuk kepada tahap kebolehjangkitan sesuatu virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai Rt berada pada tahap membimbangkan apabila ia melepasi nilai 1.0 dengan lebih ramai individu berpotensi untuk dijangkiti wabak berkenaan.


Pintu sempadan Thai dibuka kepada pelancong lengkap vaksin

Para pelancong kini boleh masuk ke Thailand susulan pengumuman kerajaan negara tersebut yang membuka pintu sempadannya kepada individu yang lengkap vaksin Covid-19 bermula hari ini.

Langkah tersebut diambil buat kali pertama selepas 19 bulan ditutup ekoran penularan pandemik dan kerajaan Thailand kini dalam usaha untuk merangsang kembali ekonominya.

Lapangan Terbang Suvarnabhumi di Bangkok kembali sibuk apabila pelancong antarabangsa yang tiba dengan menjalani saringan ketat sebelum mendapat kebenaran masuk, dibantu oleh kakitangan lapangan terbang.

Pelawat yang lengkap vaksinasi dari negara dan wilayah itu termasuk Malaysia akan dikecualikan daripada kuarantin.

Awat Hassan yang terbang dari London adalah antara ribuan pelancong yang lengkap divaksinasi yang tiba di negara itu hari ini.

“Saya sangat gembira dapat kembali ke Bangkok selepas 19 bulan. Saya memutuskan datang ke Bangkok kerana kerajaan negara ini menawarkan pengecualian kuarantin untuk pelancong yang sudah lengkap divaksin.

“Ramai rakan saya memberitahu mereka juga tidak sabar untuk ke Thailand. Pengaturan bebas kuarantin adalah langkah baik untuk memulihkan industri pelancongan,” katanya kepada Bernama ketika ditemui di Lapangan Terbang Suvarnabhumi di sini hari ini.

Selain Lapangan Terbang Suvarnabhumi, Lapangan Terbang Phuket juga membuka semula pintunya kepada pelancong hari ini.

Di bawah peraturan perjalanan bebas kuarantin, pelancong lengkap divaksin yang tiba melalui perjalanan udara mesti menjalani ujian calitan Covid-19 di lapangan terbang dan menghabiskan malam pertama mereka di hotel yang telah ditentukan terlebih dahulu.

Jika keputusan ujian itu negatif, mereka akan dibenarkan melawat wilayah lain di negara ini.

Pelawat dari negara dan wilayah yang akan dikecualikan kuarantin wajib mulai hari ini termasuk Australia, Kemboja, China, Hong Kong, Jepun, New Zealand, Arab Saudi, Singapura, Indonesia, Amerika Syarikat, United Kingdom, India, Taiwan dan Hong Kong.

Senarai negara itu akan disemak semula oleh Pusat Pentadbiran Situasi Covid-19 (CCSA) dan kemas kini seterusnya adalah pada 1 Dis dan 1 Jan.

Akhbar harian Thai English Bangkok Post melaporkan pengurus besar Lapangan Terbang Suvarnabhumi Kittipong Kittikachorn berkata sebanyak 61 penerbangan dijadualkan tiba pada Isnin dengan kira-kira 3,000 penumpang, termasuk 700 warga Thailand yang pulang ke tanah air.

Selain itu, bermula pada 1 Nov, pelawat yang lengkap divaksin dari negara yang tiada dalam senarai negara berisiko rendah boleh melancong ke 17 destinasi pelancongan ‘Zon Biru’ termasuk Bangkok, Phuket, Krabi, Phang-Nga dan mereka mesti menjalani kuarantin tujuh hari sebelum melancong ke wilayah lain dalam negara itu.


Petronas jumpa ruang baharu simpan minyak, gas di luar pesisir Miri

Petroliam Nasional Bhd (Petronas) mengumumkan penemuan ruang baharu simpanan minyak dan gas di telaga cari gali ‘wildcat’ Sirung-1 dalam Blok SK405B Kontrak Perkongsian Pengeluaran (PSC) di perairan cetek wilayah Balingian, kira-kira 237 kilometer dari pesisir Miri, Sarawak.

Firma minyak dan gas milik kerajaan itu dalam satu kenyataan mengatakan bahawa telaga eksplorasi Sirung-1 berjaya digerudi hingga kedalaman 2,538 meter pada Februari lalu.

Telaga ‘wildcat’ ini adalah penemuan baharu sebelum wujudnya bukti minyak di situ atau dieksploitasi sepenuhnya, dengan tidak mempunyai rekod pengeluaran kukuh sebagai tapak pengeluaran minyak dan gas.

“Penemuan ruang minyak dan gas itu adalah signifikan – melebihi 100 meter di dalam takungan batu pasir Oligosen hingga Pertengahan Miosen – selanjutnya mengesahkan potensi wilayah Balingian, dengan prospek yang masih ada untuk diterokai,” katanya kenyataan itu.

Petronas berkata, PTTEP Sarawak Oil Ltd sebagai pengendali memegang kepentingan 59.5 peratus. MOECO Oil (Sarawak) Sdn Bhd (25.5 peratus), sementara Petronas Carigali Sdn Bhd, anak syarikat Petronas, memegang baki 15 peratus kepentingan dalam Blok SK405B.

Naib Presiden Cari Gali dan Huluan Petronas, Emeliana Rice-Oxley berkata, penemuan di telaga itu memperkukuh bukti wujudnya minyak ,lebih-lebih lagi di kawasan wilayah Balingian yang belum diterokai.

Ini direalisasikan selepas kejayaan yang sama di telaga tambahan di Medan D18.

“Kami berkedudukan baik untuk meneruskan usaha yang sama di dua blok lain di wilayah yang sama iaitu Blok SK411 dan SK306. Oleh itu, mengusahakan blok ini dan kawasan sekitarnya yang lain tetap menjadi bahagian penting dalam pelan pertumbuhan jangka panjang Petronas dan rakan kongsi kami.

“Kami amat gembira atas kejayaan berterusan dengan rakan kongsi kami dalam penemuan berturut-turut tahun ini di Malaysia dan tetap optimis dengan aktiviti enerokaan kami untuk 2021,” katanya.

Bagi MBR 2021, Petronas menawarkan 13 peluang baharu di lembangan prolifik Malaysia bersertakan terma fisikal dan bukan fisikal yang ditambah baik.

Langkah itu adalah sebahagian usaha lanjut Petronas untuk berkembang seiring dengan rakan kongsinya di Malaysia.


Tolong buktikan pemimpin UMNO terlibat dalam skandal LCS, kata Pemuda

Pemuda UMNO menegaskan tidak adil jika pemimpin parti tersebut dipersalahkan dalam skandal kapal tempur pesisir (LCS) yang gagal disiapkan mengikut tempoh ditetapkan.

Pengarah Komunikasinya, Syed Mohd Johan Rizal menyifatkan tuduhan terhadap pemimpin UMNO sebagai bertanggungjawab dalam skandal itu tidak wajar dan mencabar pihak yang membuat tuduhan penglibatan pemimpin parti itu menunjukkan bukti penyelewengan dan rasuah melibatkan pemimpin parti itu.

“Jangan hanya pandai menegur orang sedangkan tuduhan itu sendiri agak keterlaluan. Adakah sengaja memberi gambaran negatif seolah ada pemimpin BN terlibat salah laku dalam projek LCS?

“Sedangkan hari ini Suruhanjaya Pencegahan Rasuah Malaysia (SPRM) sudah mula melakukan pendakwaan kepada mereka yang terlibat dengan penyelewengan dari dalam Boustead Naval Shipyard Sdn Bhd (BNS) endiri.

“Tolong buktikanlah sekiranya ada pemimpin UMNO terlibat dalam penyelewengan, salah guna kuasa, rasuah dalam projek itu dan namakanlah pemimpin berkenaan dan salah laku, sekiranya beliau adalah ahli politik gentlemen yang bercakap berdasarkan fakta,” kata beliau dalam kenyataan di Facebook.

Kenyataan tersebut hadir susulan kritikan seorang ahli Jawatankuasa Kira-Kira Wang Negara (PAC), Ahmad Fadhli Shaari yang menyindir pemimpin parti tertentu tanpa menamakan individu tersebut agar mendesak supaya mendesak pemimpin mereka sendiri untuk tampil menjelaskan berhubung skandal LCS tersebut.

“Sebenarnya, dalam isu-isu integriti ini, kelihatan PAS perlu bercakap untuk semua isu.

“Barangkali anda tidak sempat mendesak pemimpin anda sendiri, atau mereka sedang sibuk ‘mengambil mana-mana yang sempat’ sehingga tidak sempat bercakap di Dewan Rakyat? Saya hanya sekadar bertanya,” katanya dalam kenyataan sebelum ini.

Ahmad Fadhli yang juga Ketua Pemuda PAS itu mempertahankan laporan PAC tersebut walaupun UMNO cuba mempertikaikannya kerana Pengerusinya, Wong Kah Woh datang dari parti DAP.

Jelas Syed Mohd Johan lagi, kenyataan tersebut seolah-olah cuba menunjukkan imej tidak baik terhadap UMNO yang terlibat dalam skandal tersebut.

“Bagi kami Pemuda UMNO Malaysia, dia sengaja mewujudkan niat jahat dan cuba menimbulkan persepsi imej tidak baik kepada UMNO seperti mana biasa yang sering Pas lakukan.

“Selaku salah seorang anggota PAC, dia sepatutnya sedar kerana dari dalam laporan sendiri tidak ada pun disebut salah guna kuasa, seleweng mahupun pengkibatan rasuah menteri dari UMNO atau mana-mana pemimpin UMNO.

“Jadi yang saya dan kita faham setakat sekarang adalah masalah pengurusan projek dan kelewatan,” katanya lagi.

Sebelum ini PAC mendedahkan sebanyak RM6 bilion sudah dibayar bagi membiayai projek LCS, bagaimanapun tidak ada satu kapal pun yang berjaya disiapkan sehingga hari ini.

Turut dibangkitkan PAC, berhubung RM400 juta yang digunakan oleh Boustead Naval Shipyard Sdn Bhd (BNS) untuk membayar hutang lama dan bukan digunakan untuk tujuan membina LCS.

Projek itu telah diluluskan pada 2011 semasa era pentadbiran Barisan Nasional-UMNO, ketika itu Datuk Seri Najib Razak menjadi Perdana Menteri dan Presiden UMNO, Datuk Seri Ahmad Zahid Hamidi ketika itu pula memegang jawatan Menteri Pertahanan.

Zahid bagaimanapuns sebelum ini menafikan ketika projek itu diluluskan beliau adalah Menteri Pertahanan sebelum ini.

PAC dalam laporannya baru-baru ini mendedahkan projek LCS diberikan oleh kerajaan kepada syarikat BNS secara rundingan terus.

Menurut jadual asal, setakat Ogos 2022 sepatutnya lima buah kapal LCS harus disiap dan diserahkan.


MB Perlis tidak dijemput ke majlis kerajaan

Menteri Besar Perlis, Mohd. Shukri Ramli tidak menafikan peranan Kerajaan Pusat khususnya dalam aspek peruntukan di negeri itu namun katanya ada beberapa perkara perlu diberi perhatian, lapor Utusan.

Ini termasuk dakwanya, gambar menteri besar yang tidak digantung di jabatan-jabatan pendidikan dan wakil rakyat Perikatan Nasional (PN) tidak dibenarkan merasmi mesyuarat Persatuan Ibu Bapa dan Guru (PIBG).

Malah katanya, beliau sendiri tidak dijemput ke majlis-majlis kerajaan selain sukar mendapat kerjasama daripada Jabatan Penerangan khususnya dari aspek menggunakan kemudahan jabatan tersebut.

Beliau berkata demikian bagi mengulas kenyataan Perdana Menteri, Datuk Seri Anwar Ibrahim bahawa kerajaan campuran di bawah pimpinannya tidak pernah mendiskriminasi negeri yang diterajui PAS.

Menurut Anwar, sudah banyak peruntukan diberikan oleh kerajaan perpaduan kepada Kelantan dan Perlis malah jumlah peruntukan yang pernah diberikan adalah lebih banyak berbanding Kerajaan Persekutuan sebelum ini.

“Kelantan sering hadapi banjir, kita lulus beberapa projek baharu dan jumlahnya mencecah bilion ringgit,” katanya.

Sementara itu, Timbalan Presidennya, Datuk Seri Tuan Ibrahim Tuan Man berkata berdasarkan amalan sistem federalisme sudah menjadi kewajipan Kerajaan Persekutuan membantu pembangunan kerajaan negeri tanpa mendiskriminasi mana-mana pihak.

Katanya, Kerajaan Pusat bertanggungjawab mengagihkan kutipan cukai yang disalurkan oleh kerajaan negeri untuk tujuan pembangunan di negeri-negeri dikategorikan sebagai tidak maju.

“Jika masih ingat ketika zaman pentadbiran PN (Perikatan Nasional) di bawah Tan Sri Muhyiddin Yassin, kami memperkenal Dasar Kemakmuran Bersama.

“Ia antara lainnya untuk memperkukuh lagi sistem federalisme di negara dengan membantu kerajaan negeri dalam pelbagai sudut termasuk pembangunan tanpa diskriminasi,” katanya.

Jelas beliau, apa yang diumumkan Anwar kepada Kelantan tiada yang baharu sebaliknya hanya meneruskan komitmen kerajaan terdahulu.

“Ketika saya menjadi Menteri Alam Sekitar dan Air kita dah umumkan beberapa projek tebatan banjir di Kelantan termasuk di Sungai Golok. Jadi tiada apa yang baharu diumumkan perdana menteri.

“Apa pun terima kasihlah kerana sambung projek ini,” katanya.


PH Selangor bincang calon baharu bagi jawatan MB: Laporan

Nama baharu Menteri Besar (MB) sedang dipertimbangkan Pakatan Harapan (PH) Selangor dan kedudukan Datuk Seri Amirudin Shari untuk dilantik sekali lagi masih tergantung.

Menurut laporan portal MalaysiaNow, PH Selangor dijangka mencadangkan beberapa nama lain sebagai pengganti Amirudin dan tiada jaminan Ahli Dewan Undangan Negeri (ADUN) Sungai Tua itu dilantik untuk penggal kedua kali ini.

MalaysiaNow mendakwa sekurang-kurangnya dua sumber rapat dengan pemimpin PKR Selangor yang terlibat dengan perbincangan selepas Pilihan Raya Negeri (PRN) baru-baru ini mendedahkan Amirudin bakal diganti.

“Ia lebih rumit daripada itu. Suasana selepas pilihan raya tidak sama dengan tempoh kempen,” kata seorang pemimpin PKR yang rapat dengan pemimpin kanan parti.

Difahamkan, majlis angkat sumpah jawatan menteri besar mungkin tidak berlangsung sehingga Jumaat, membolehkan pemimpin PH mendapat lebih masa untuk mencapai kata sepakat mengenai nama yang akan diserahkan kepada istana Selangor.

Ini kerana Sultan Sharafuddin Idris Shah yang sedang pulih daripada pembedahan prostat di London hanya akan pulang hari ini.

Pada masa lalu, pihak istana meminta lebih daripada satu nama untuk dipertimbangkan sultan.

Namun satu lagi sumber yang rapat dengan kumpulan dalam PKR yang bersekutu dengan Amirudin berkata beliau masih berpegang pada janji Anwar, sambil menambah beliau juga yakin akan menjadi calon tunggal.

Sumber PKR bagaimanapun menolak perkara ini, mengatakan terdapat beberapa nama yang dikemukakan dalam aktiviti “melobi” untuk jawatan menteri besar.

Sumber itu juga menambah dengan PKR menang kurang daripada DAP, ia tidak mempunyai pilihan selain melibatkan rakan gabungan itu dalam perbincangan mengenai jawatan tersebut.

DAP memenangi kesemua 15 kerusi yang ditandinginya di Selangor, manakala PKR memenangi 12, Amanah (lima).

“Dengan DAP sebagai parti dominan bermakna Amirudin mungkin perlu melakukan lebih banyak lagi untuk meyakinkan rakan kongsi mengapa beliau perlu kembali ke jawatan itu,” kata sumber berkenaan.

Menurut sumber, mereka yang tidak berminat melihat Amirudin meneruskan peranannya sebagai MB menyatakan kegagalannya untuk membendung arus sokongan kepada PN, yang menyaksikan jumlah kerusi dimenangi PH berkurangan kepada 32 daripada 51 pada 2018.

Pengkritik Amirudin dalam blok kerjaan juga cuba untuk menggambarkan Amirudin sebagai tidak cekap, sambil menyatakan gagal menangani beberapa isu tempatan, termasuk bantahan penduduk terhadap pembangunan cerun di beberapa kawasan termasuk Bukit Antarabangsa, serta “publisiti negatif yang tidak perlu” kepada kerajaan negeri berhubung kelulusan yang diberikan kepada ahli perniagaan untuk menukar taman awam kepada zoo mini di Taman Selayang Indah, yang sebahagian daripada kawasan DUN Sungai Tua.

Sementara itu, sumber lain memberitahu MalaysiaNow bahawa antara “nama lain” yang dipertimbangkan ialah Fahmi Ngah, penasihat ekonomi negeri yang memenangi kerusi Seri Setia dalam PRN baru-baru ini.


Imran Khan kalah undi tidak percaya di Parlimen Pakistan

Undi tidak percaya akhirnya berjaya dijalankan Parlimen Pakistan terhadap Perdana Menteri Imran Khan bagi menamatkan krisis politik yang melanda negara itu.

Sebanyak 174 ahli parlimen mengundi menyokong usul tidak percaya pada Sabtu, berjaya memperoleh lebih dua undi daripada 172 yang diperlukan untuk mendapatkan majoriti mudah melibatkan 324 anggota Dewan Negara.

Terdahulu, speaker Dewan Negara juga mengumumkan peletakan jawatan dan menyebabkan kerusi speaker kosong.

Khan hilang majoriti di Parlimen minggu lalu dan hampir dipaksa meletak jawatan susulan usul undi tidak percaya yang dibentangkan pembangkang.

Bagaimanapun timbalan speaker parlimen, yang juga ahli satu parti bersama Khan, menolak usul itu dengan mendakwa ia adalah sebahagian daripada konspirasi negara asing dan tidak berperlembagaan.

Kemudiaan, Khan mengumumkan pembubaran Parlimen.

Namun, langkah Khan tersebut ditolak panel lima anggota Mahkamah Agung yang diketuai Ketua Hakim Negara Umar Ata Bandial dengan menyifatkan pembubaran Dewan Negara pada Ahad “bercanggah dengan perlembagaan,” dan mengisytiharkan tindakan itu “batal dan tidak sah.”

Pada Khamis, Mahkamah Agung Pakistan mengetepikan keputusan timbalan speaker untuk menolak undi tidak percaya terhadap Khan dan turut menolak pembubaran Parlimen yang diumumkan Presiden yang dibuat atas nasihat Khan sebelum itu.


Skandal LCS: Duit hangus kapal tak sampai, kata Fahmi kepada Najib

Ketua Penerangan PKR Fahmi Fadzil menyindir Datuk Seri Najib Razak berhubung kegagalan perolehan kapal tempur pesisir pantai (LCS) sedangkan berbilion-bilion ringgit wang negara telah dihabiskan kepada syarikat yang diberi kontrak pembinaannya.

Ahli Parlimen Lembah Pantai itu berkata Najib menuduh Pakatan Harapan (PH) sebagai punca timbulnya masalah dalam skandal membabitkan projek LCS.

Fahmi mempersoalkan kenyataan Najib yang seolah-olah tidak menyedari kesilapan sendiri, sedangkan Ahli Parlimen Pekan itu adalah Perdana Menteri (PM) ketika segala persiapan kontrak perolehan LCS berlangsung.

“Yang salah, yang buat silap semua orang lain.

“Dia sendiri tak pernah silap walaupun dia lah PM waktu segala persiapan kontrak perolehan LCS berjalan,” kata Fahmi dalam satu kenyataan.

Terdahulu, Najib menerusi catatan di Facebook berkata projek pembinaan enam LCS untuk Tentera Laut Diraja Malaysia (TLDM) masih dimajukan sewaktu Barisan Nasional (BN), namun dilambatkan kerajaan PH selepas Pilihan Raya Umum ke-14 (PRU-14) pada 2018 dan dibekukan sepenuhnya pada 2019, di mana kapal pertama dijadualkan untuk diserah.

Menurut Najib pandemik yang menimpa pada 2020 dan 2021, turut menyumbang kepada masalah untuk menyiapkan LCS berkenaan.

Mengulas lanjut, Fahmi mempersoalkan mengapa Najib tidak mengambil peduli surat teguran Panglima Tentera Laut berhubung masalah perolehan LCS itu sebelum ini.

“Yang kamu tak dengar teguran dalam 2 surat Panglima Tentera Laut tentang masalah perolehan LCS tu, itu pun salah Pakatan ke?

“Dia tak pernah terfikir ke, kesemua 10 surat Panglima Tentera Laut tu, kalau diterima dan diambil tindakan awal, mungkin tak sampai hangus RM6 bilion macam sekarang?

“Mungkin dah sampai kapal-kapal LCS yang diperlukan TLDM?

“Duit hangus, kapal tak sampai,” kata Fahmi.

Khamis lalu, Jawatankuasa Kira-kira Wang Negara (PAC) mendedahkan bahawa Kementerian Pertahanan dan Boustead Naval Shipyard Sdn Bhd (BNS) tidak menghiraukan pandangan TLDM selaku pengguna akhir dalam projek LCS.

Ia susulan perubahan dilakukan daripada kapal model Sigma kepada model Gowind selepas dicadangkan oleh BNS kepada menteri pertahanan ketika itu, Datuk Seri Dr Ahmad Zahid Hamidi.

Pengerusi PAC, Wong Kah Woh, turut memetik kenyataan Panglima Tentera Laut ketika itu, Abdul Aziz Jaafar, bahawa ada sesuatu yang sangat tidak kena dengan keputusan itu.

Beliau turut mengesahkan tiada satu pun daripada LCS diserahkan kepada kerajaan sehingga kini, walaupun RM6.08 bilion sudah dibayar kepada BNS, yang memperoleh projek itu secara rundingan terus.

Mengikut jadual asal, BNS sepatutnya menyerahkan enam unit LCS sejak 2013 hingga bulan ini kepada kerajaan.

Semalam, Suruhanjaya Pencegahan Rasuah Malaysia (SPRM) mengumumkan siasatan terhadap skandal LCS kini sudah pada peringkat akhir dan individu bertanggungjawab akan dibawa ke muka pengadilan.

Ketua Pesuruhjaya SPRM Tan Sri Azam Baki berkata kertas siasatan sudah dirujuk ke Jabatan Peguam Negara (AGC) dan pengumuman berhubung skandal kapal tersebut akan dibuat pada masa terdekat.

“Siasatan kini di peringkat akhir dan akan umumkan (hasil siasatan) bila sampai masanya, dalam tempoh terdekat.

“Ini kerana kita perlu berbincang dengan AGC dan sebagainya, baharulah kita boleh buat kenyataan (secara rasmi) kerana kenyataan berhubung kes ini adalah sensitif,” katanya dipetik laporan media.


Pendekatan diperkenal PN buka peluang 22,327 graduan jadi guru

Graduan ikhtisas pendidikan dan bukan ikhtisas pendidikan kini berpeluang menjadi pegawai pendidikan DG41 melalui pengambilan khas tahun ini, kata bekas Menteri Kanan Pendidikan, Datuk Dr Radzi Jidin.

Ahli Parlimen Perikatan Nasional (PN) Putrajaya itu berkata pengambilan khas dengan pelbagai pendekatan baharu dan penambahbaikan itu telah diperkenalkan kerajaan PN pada 2020 dan 2021.

Kini, pengambilan khas itu diteruskan tahun ini dengan Suruhanjaya Perkhidmatan Pendidikan telah mengeluarkan iklan berkenaan perkara ini.

“Pengambilan khas dengan pelbagai pendekatan baharu dan penambahbaikan telah diperkenal oleh Kementerian Pendidikan (KPM) pada tahun 2020/2021 bagi mengisi kekosongan guru dan memberi peluang pekerjaan kepada graduan pendidikan khususnya.

“Ini termasuk pengenalan Kluster Mata Pelajaran (KMP) bagi membolehkan lebih ramai graduan berkelayakan diambil berkhidmat sebagai guru KPM.

“Pendekatan baharu ini dapat memberi peluang kepada seramai 22,327 orang graduan dilantik. Ini termasuk graduan pendidikan awal kanak-kanak.

“Jika nak diikutkan pada masa tersebut boleh saja kerajaan kata tak perlu buat pengambilan sebab kekangan kewangan akibat COVID-19 tetapi kerajaan Perikatan Nasional tidak lakukan sedemikian,” katanya dalam satu kenyataan hari ini (8 April 2023).

Naib Presiden Bersatu itu berkata Timbalan Menteri Pendidikan semasa di Parlimen juga telah menjelaskan bahawa kaedah ini akan terus diguna pakai sebagai panduan dalam sesi pengambilan guru seterusnya.

“Inilah yang sering saya tegaskan kepada pegawai-pegawai di KPM dahulu, tiap daripada kita yang diberikan amanah untuk melaksanakan sesuatu tanggungjawab, pastikan kita lakukan yang terbaik,” katanya.

Radzi berkata dalam konteks ini, KPM telah ada batu asas yang kukuh untuk jalan penyelesaian terbaik bukan ingin meraih populariti semata. InsyaAllah ikhtiar tersebut akan menjadi sebahagian daripada jariah kita yang sentiasa mengalir pahalanya.

“Saya yakin dan percaya pasukan di KPM dan SPP telah mempunyai pengalaman dalam menguruskan pengambilan dengan jumlah yang besar semasa pengambilan khas 2020/2021. Ini seharusnya dapat mempercepatkan proses bagi pengambilan kali ini.

“Buat adik-adik sama ada graduan pendidikan atau bukan pendidikan yang memenuhi kriteria, rebutlah peluang ini dengan sebaiknya. Jadi, saya kongsikan di sini pautan untuk permohonan sepertimana yang diumumkan oleh SPP,” katanya.


Rakan Youtuber didakwa belasah teman wanita sehingga mati

Seorang lelaki yang merupakan rakan seorang Youtuber terkenal dihadapkan ke Mahkamah Majistret di sini hari ini atas pertuduhan membunuh teman wanitanya.

Abdul Jamal Ahmad, 23, didakwa membunuh Nur Diyanah Haris, 21, di sebuah rumah di Lintang Kampung Masjid, Teluk Kumbar di sini, antara 9 pagi hingga 5 petang pada 3 April lepas mengikut Seksyen 302 Kanun Keseksaan yang memperuntukkan hukuman mati, jika sabit kesalahan, lapor Bernama.

Tiada pengakuan direkodkan kerana kes bunuh di bawah bidang kuasa Mahkamah Tinggi dan tertuduh hanya mengangguk faham sebaik pertuduhan dibacakan di hadapan Majistret Nur Fadrina Zulkhairi.

Mahkamah menetapkan 13 Julai ini untuk sebutan semula kes sementara menunggu laporan bedah siasat.

Pendakwaan dikendalikan Timbalan Pendakwa Raya Nurul Atikah Asharaf Ali manakala Abdul Jamal tidak diwakili peguam.

Media sebelum ini melaporkan, polis telah menahan seorang Youtuber lelaki dan tiga rakannya bagi membantu siasatan berhubung kejadian seorang wanita yang cedera parah dipukul sebelum meninggal dunia dalam kejadian di Teluk Kumbar, di sini.

Polis menerima laporan daripada seorang doktor di Hospital Balik Pulau yang memaklumkan seorang wanita dibawa ke hospital itu selepas tidak sedarkan diri dan berada dalam keadaan kritikal.

Pemeriksaan ke atas mangsa menemukan kesan lebam di kepala dan seluruh tubuhnya sebelum wanita itu dihantar ke Hospital Pulau Pinang untuk rawatan lanjut namun meninggal dunia pada 3 April ketika menerima rawatan.


Apa yang Guan Eng mahu sebenarnya?

DAP sememangnya tidak pernah senang dengan PAS. Mereka mahu menggambarkan PAS ini sebagai sebuah gerakan politik yang ekstrem yang kononnya tidak toleran dan mahu memaksa rakyat Malaysia yang berbilang agama menerima Islam.

Harapan mereka bukan sahaja masyarakat bukan Melayu akan menolak PAS malah jika boleh masyarakat Melayu pun mahu dihasut agar membenci PAS.

Kenyataan terbaru Setiausaha Agungnya Lim Guan Eng yang dipetik Malaysian Insight cukup mengelirukan dan paling biadab. Ia bukti kebencian DAP terhadap PAS.

Rang Undang-undang Akta Kawalan dan Sekatan Pengembangan Doktrin atau Kepercayaan Agama Dalam Kalangan Orang Islam (Wilayah Persekutuan) yang mahu dibentangkan di Parlimen bukannya RUU PAS walaupun Menteri dan Timbalan Menteri di JPM Hal Ehwal Agama kedua-duanya orang PAS.

Ia rang undang-undang kerajaan, bukannya PAS. Tetapi Guan Eng mendesak Perdana Menteri (PM) agar menolak RUU ini.

Rang undang-undang ini diserang kononnya mahu menganggu kebebasan warganegara bukan Islam. Kononnya ia mahu menyekat pengembangan agama bukan Islam dalam negara.

Tuduhan ini cukup jahat dan mahu membangkitkan api kemarahan sedangkan hakikatnya ia tidak begitu.

Artikel 11 (4) Perlembagaan Persekutuan, iaitu undang-undang tertinggi negara telah sedia memperuntukkan kawalan ke atas pegembangan agama selain Islam dikalangan para penganut Islam dalam negara.

Ia bukan bermaksud mengawal pengembangan agama bukan Islam sesama masyarakat bukan Islam. Yang dilarang adalah apabila ia disebarkan di kalangan masyarakat Islam.

Agama selain Islam bebas diamal dan disebarkan sesama bukan Islam, itulah amalan kita sejak dahulu lagi.

Zaman berzaman sejak sebelum Merdeka lagi penduduk di tanah air kita mengamalkan toleransi beragama. Hidup rukun damai walau berbeza agama dan budaya.

Semua menerima Islam sebagai agama umat Melayu, penduduk majoriti yang merupakan penghuni asal dalam negara. Kerana itu hak umat Melayu Islam mengamalkan agama mereka tidak pernah diganggu termasuklah memastikan tiada umat Islam yang menukar agama kerana dipengaruhi agama lain.

Kenapa Guan Eng berang dengan RUU ini yang merupakan undang-undang yang mahu diguna pakai untuk menyelamatkan akidah umat Islam. Apakah Guan Eng tidak prihatin pada agama dan kepercayaan umat Islam?

Apakah Guan Eng mahu mencadangkan yang semua agama bebas menyebarkan kepercayaan mereka termasuk kepada umat Islam?

Bukalah mata dan telinga kita seluas-luasnya. Inilah DAP yang sebenar.

Roslan Shahir Datuk Mohd Shahir
Setiausaha PAS Selangor

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Covid-19: Jumlah kematian di AS lebih 800,000

Jumlah kematian akibat komplikasi Covid-19 di Amerika Syarikat (AS) melepasi 800,000 pada Selasa, sekali gus berada di tangga teratas, lapor Universiti Johns Hopkins.

Institusi pendidikan terkenal berpangkalan di Maryland itu turut mendaftar lebih 50.2 juta jangkitan sejak kes pertama disahkan di negeri Washington pada Januari 2019.

Terdahulu, jurucakap White House, Jen Psaki memetik kajian baharu daripada Commonwealth Fund, yang menurutnya mendapati bahawa vaksinasi telah menyelamatkan lebih sejuta nyawa, menghalang lebih daripada 10 juta kemasukan ke hospital dan mencegah lebih daripada 35 juta kes Covid-19 sejak Presiden Joe Biden mengambil jawatan.

“Ini bukan secara kebetulan. Presiden menjadikan keutamaannya untuk memastikan vaksin tersedia kepada rakyat Amerika seawal mungkin,” kata Psaki.

Selepas varian Delta, yang menyebabkan peningkatan dalam bilangan kes di seluruh negara, AS kini dikejutkan dengan kebimbangan terhadap varian baharu Omicron, yang pertama kali dikenal pasti di Afrika Selatan.

Pihak berkuasa kesihatan AS mengumumkan kes pertama varian Omicron di California pada 1 Disember lalu. Pesakit itu adalah pengembara yang pulang pada 22 November dari Afrika Selatan dan disahkan positif pada 29 November.

Sejak itu, varian baharu telah dikenal pasti di sekurang-kurangnya 29 negeri dan Washington, DC.

AS mula memberi vaksin Covid-19 kepada rakyatnya pada 14 Disember 2020. Setahun kemudian, lebih 486 juta dos vaksin telah diberikan setakat ini di negara itu. – Agensi


Serangan seksual oleh Anwar: Yusoff diperintah serah salinan WhatsApp

Mahkamah Tinggi Kuala Lumpur hari ini (11 Januari 2023) membenarkan permohonan Perdana Menteri Datuk Seri Anwar Ibrahim mendapatkan salinan perbualan WhatsApp dan pengakuan bersumpah daripada bekas pembantunya Muhammed Yusoff Rawther dalam kes saman terhadap beliau.

Yusoff memfailkan saman terhadap Anwar pada 2021 mendakwa pemimpin itu menyerangnya secara seksual pada 2 Oktober 2018. Yusoff kemudiannya membuat pengakuan bersumpah yang memperincikan kejadian itu.

Pesuruhjaya Kehakiman Mohamad Johan Lee memutuskan permohonan Anwar untuk mendapatkan dokumen itu mempunyai merit.

“Semua dokumen itu adalah berkaitan dan penting dalam menentukan kes tersebut,” kata Johan menurut FMT.

Mahkamah juga mengarahkan Yusoff membayar RM1,000 sebagai kos kepada Anwar dan menetapkan pengurusan kes seterusnya pada 13 April ini.

Anwar memohon perintah mahkamah bagi mendapatkan mesej perbualan WhatsApp daripada Yusoff bertujuan digunakan dalam pembelaannya.

Anwar memohon mendapatkan salinan mesej dan beberapa dokumen lain, selepas beliau disaman Yusoff kerana membuat serangan seksual di rumahnya pada 2018 lalu.

Permohonan itu dibuat walaupun Anwar sebelum ini mendakwa serangan seksual itu adalah “palsu dan direka” dan didakwa bermotif politik untuk mencemarkan imejnya ketika itu sebagai Ahli Parlimen Port Dickson dan menghalangnya daripada menjadi Perdana Menteri.

Dalam salinan permohonan itu, Anwar meminta Yusoff mengeluarkan “salinan semua perbualan WhatsApp antara plaintif (Yusoff) dan defendan (Anwar) dari 2 September 2018 hingga 5 Jun 2019”.

Antara dokumen lain yang dikehendaki presiden PKR itu ialah salinan akuan berkanun (SD) Yusoff bertarikh 19 November 2019 dan laporan polis bertarikh 7 Disember tahun yang sama.

yang dibuat terhadap setiausaha politik Anwar ketika itu, Farhash Wafa Salvador Rizal Mubarak.

Yusoff menuduh Farhash menyerangnya pada Mei tahun itu yang menyebabkan beliau membuat laporan polis.

Dalam kenyataannya, Yusoff mendakwa Anwar menyerangnya secara seksual dan mencabulnya di rumah pemimpin itu di Segambut.

Yusoff juga mendakwa kesihatan mentalnya terjejas selepas dituduh berkonspirasi untuk menjatuhkan dan merosakkan karier politik Anwar.

Bekas pembantu itu menuntut ganti rugi khas, am, teruk dan teladan, bersama faedah dan kos perundangan.


Boleh maki kita, tapi jangan tukar kerajaan tengah jalan: Mat Sabu

Sebarang usaha untuk menukar kerajaan di tengah jalan tidak sewajarnya berlaku, kata Datuk Seri Mohamad Sabu.

Presiden Parti Amanah itu berkata tidak menjadi masalah sekiranya mahu membidas kerajaan apabila tidak suka, bagaimanapun berharap tidak ada usaha untuk menjatuhkan kerajaan campuran ketika ini.

”Kalau tidak suka boleh hentam kita, boleh maki kita, lepas empat tahun boleh tukar, jangan tukar kerajaan tengah jalan, tak baik,” katanya dipetik laporan Utusan Malaysia.

Mat Sabu berucap dalam majlis Rumah Terbuka Rahmah Aidifitri anjuran Parti Amanah di Teluk Kumbar hari ini.

Sebelum ini, timbul dakwaan sesetengah pihak kononnya wujudnya akaun bersumpah (SD) yang mencukupi untuk membentuk kerajaan baharu sekali gus menjatuhkan kerajaan sedia ada.

Mengulas lanjut ketika sidang akhbar, beliau berkata pihak-pihak yang mendakwa mempunyai SD yang mencukupi itu sepatutnya membawa perkara tersebut ke Parlimen seperti dicadangkan Perdana Menteri Datuk Seri Anwar Ibrahim.

”Kita bersetuju dengan pendirian Anwar bahawa mana-mana pihak yang mahu mengubah kerajaan, sila bawa perkara ini ke Parlimen kerana inilah tempat yang terbaik.

”Kalau boleh jangan tukar tengah jalan tetapi kalau mereka ada cukup bilangan, kita nak buat macam mana,” katanya lagi.


PH beri perhatian serius sokongan kepada PN di Pulau Pinang melonjak

Pengerusi Pakatan Harapan (PH) Pulau Pinang, Chow Kon Yeow memberitahu CNA beliau mengambil perhatian tentang cakap-cakap di luar bahawa pengaruh Perikatan Nasional (PN) semakin meningkat di negeri itu.

“Mengingat trend pengundian pada PRU-15 (Pilihan Raya Umum Ke-15), semua ini menunjukkan bahawa kita perlu berhati-hati.

“Kami tidak tahu sejauh mana ia akan berlaku (sokongan terhadap PN),” kata Pengerusi DAP negeri yang juga Ketua Menteri Pulau Pinang itu dalam temu bual dengan CNA.

Chow berkata kedua-dua PH dan PN akan memberi tumpuan kepada 15 kerusi majoriti Melayu, sambil menambah bahawa kawasan pilihan raya yang “dipantau rapi” ini akan menentukan keputusan Pilihan Raya Negeri (PRN).

Kerusi majoriti Melayu ialah di Dewan Undangan Negeri (DUN) Permatang Berangan; Sungai Dua; Pinang Tunggal; Telok Ayer Tawar; Machang Bubok; Sungai Bakap; Bayan Lepas; Pulau Betong; Penanti; Permatang Pasir; Bertam; Seberang Jaya; Sungai Acheh; Teluk Bahang dan Penaga.

“Tetapi jika anda fikir hanya 15 kerusi yang akan dipertandingkan, itu mungkin menunjukkan kepada anda siapa yang akan dikembalikan sebagai kerajaan. Kami sedang mengusahakan semua ini,” tambahnya.

“Kami akan kembali berkuasa dengan kemungkinan kekurangan jumlah kerusi. Jadi, itu berdasarkan apa yang diperkatakan dan trend pengundian sehingga kini… Masih ada beberapa bulan lagi. Perkara boleh berubah.”

Ketika ditanya bagaimana PH boleh memberi perhatian khusus kepada 15 kerusi majoriti Melayu, Chow berkata ini bergantung kepada calon yang dikemukakan.

Walaupun beliau berkata DAP, Parti Keadilan Rakyat (PKR) dan Amanah belum memuktamadkan peruntukan kerusi untuk PRN Pulau Pinang, beliau menyatakan bahawa PH secara tradisinya mengikut peruntukan penyandang.

Di Pulau Pinang, DAP memegang 19 kerusi, PKR mempunyai 12 kerusi, manakala Amanah mempunyai dua kerusi. UMNO, yang menjadi sekutu baharu dan akan bekerjasama dengan PH pada PRN akan datang memiliki dua kerusi.


3,212,873 individu sudah terima dos vaksin Covid-19

Seramai 3,212,873 individu sudah menerima dos pertama dan kedua menerusi program vaksinasi yang dilancarkan di seluruh negara sehingga semalam (2 Jun), kata Menteri Kesihatan Datuk Seri Dr Adham Baba.

Beliau berkata, daripada jumlah itu 1,114,684 individu telah melengkapkan dua suntikan vaksin, manakala 2,098,189 lagi menerima dos pertama.

Dalam kenyataan menerusi akaun Twitternya hari ini, beliau berkata lima negeri yang telah melengkapkan kedua-dua dos tertinggi ialah Selangor dengan 145,539 dos diikuti Sarawak (111,322), Perak (105,298), Kuala Lumpur (101,221) dan Johor (97,974).

Setakat semalam, beliau berkata 51.90 peratus atau 12,584,422 individu mendaftar untuk menerima suntikan vaksin dengan Selangor mencatat jumlah pendaftaran tertinggi iaitu 3,337,532 orang.

Mengikut perancangan program imunisasi itu, tempoh pelaksanaan fasa pertama pemberian vaksin yang bermula Februari hingga April lepas melibatkan 500,000 anggota barisan hadapan termasuk petugas kesihatan.

Fasa kedua bermula April hingga Ogos ini pula membabitkan 9.4 juta warga emas, kumpulan rentan dan Orang Kurang Upaya manakala fasa ketiga yang dijadual pada Mei tahun ini hingga Februari 2022, membabitkan individu 18 tahun dan ke atas, warganegara dan bukan warganegara, dengan sasaran 13.7 juta orang atau lebih.


SOP baharu ibadah umrah diumum bulan depan

Prosedur operasi standard (SOP) dan mekanisme bagi umat Islam di negara ini menunaikan ibadah umrah terutamanya dalam kehidupan norma baharu akan diumumkan kerajaan pada November depan.

Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary berkata mekanisme penghantaran jemaah ke tanah suci serta SOP norma baharu mengerjakan ibadah umrah berkenaan akan ditetapkan oleh jabatannya menerusi Jabatan Wakaf, Haji dan Umrah.

“Jabatan tersebut akan uruskan dan menyusun SOP serta mekanisme yang sesuai dan selamat, barulah kerajaan mengizinkan untuk hantar jemaah,” katanya lapor Bernama.

Terdahulu, beliau menyampaikan sumbangan RM20,000 kepada Pusat Pemulihan Penagihan Narkotik (Puspen) di Pengkalan Chepa hari ini.

Hadir sama, Pengarah Puspen Siti Rugayah Ismail dan Pengarah Agensi Antidadah Kebangsaan (AADK) Kelantan, Rahayu Ahmad. Terdahulu, sumbangan itu bagi membolehkan 195 pelatih di pusat berkenaan bercucuk tanam termasuk secara hidroponik.

Mengulas lanjut, Ahmad Marzuk berkata kuota jemaah yang dibenarkan mengerjakan umrah bergantung kepada keputusan kerajaan Arab Saudi, yang setakat ini memperuntukkan 100,000 jemaah umrah dalam sehari.

“Ia jumlah yang besar, barangkali ada pecahan untuk Malaysia, negara Asia dan lain-lain. Bagaimanapun, kami akan patuh dan laksanakan mengikut kuota yang diberikan kelak,” katanya.

Sebelum ini media melaporkan, Kementerian Haji dan Umrah Arab Saudi mengumumkan kapasiti harian bagi jemaah umrah kini dinaikkan kepada 100,000 orang, selain bilangan jemaah solat fardu turut dinaikkan kepada 60,000 orang.


Ismail Sabri calon PM selepas PRU-15, PAS sambut baik keputusan UMNO

Pengumuman UMNO mencalonkan Datuk Seri Ismail Sabri Yaakob sebagai calon Perdana Menteri (PM) selepas pilihan raya umum ke-15 (PRU-15) dialu-alukan PAS yang menyambut baik langkah tersebut.

Setiausaha Agungnya, Datuk Seri Takiyuddin Hassan mengharapkan Ismail Sabri yang juga Naib Presiden UMNO itu dapat meneruskan agenda perpaduan yang melibatkan semua parti tidak kira sama ada pembangkang atau kerajaan bagi memastikan kestabilan politik negara dapat dipelihara.

“PAS menyambut baik keputusan UMNO mencadangkan agar Datuk Sri Ismail Sabri bin Yaakob sebagai Calon Perdana Menteri Malaysia selepas PRU-15 nanti.

“Sebagaimana buat masa ini PAS mendokong serta menyokong penuh kepemimpinan Perdana Menteri Ke-9 ini, PAS mengharapkan agenda perpaduan yang dipelopori oleh beliau dapat diteruskan kerana ia terbukti telah berjaya mewujudkan kestabilan serta iklim politik yang baik dan harmoni di negara ini.

“Pendekatan ini pastinya akan terus disokong oleh semua pihak atas dasar bipartisan demi kebaikan negara,” katanya dalam satu kenyataan hari ini.

Dalam pada itu, Takiyuddin juga berkata memorandum persefahaman (MoU) yang dimerterai antara kerajaan dengan blok pembangkang, Pakatan Harapan (PH) perlu dikekalkan sehingga pembubaran Parlimen bagi memastikan proses pemulihan negara yang sedang dirancang dan berjalan dapat dilaksanakan dengan baik.

“PAS juga yakin MoU Transformasi dan Kestabilan Politik di antara Kerajaan Persekutuan dengan pihak pembangkang yang pada umumnya yang berkuatkuasa dari tarikh ianya ditandatangani dan terpakai sehingga pembubaran Parlimen Malaysia yang ke-14 akan terus membantu proses pemulihan negara di bawah kepimpinan Ismail Sabri dalam semua aspek termasuk kesihatan, ekonomi, sosial dan hidup serta kehidupan rakyat jelata,” katanya lagi.

Terdahulu, UMNO semalam mengumumkan Ismail Sabri sebagai calon mereka bagu menghadapi PRU-15 depan, ia secara tidak langsung melanggar tradisi UMNO yang kebiasaannya meletak Presiden sebagai calon bagi jawatan tersebut.

Pengumuman terbaharu ini memberi bayangan kemungkinan PRU-15 akan diadakan pada masa terdekat selepas gesaan supaya ia disegerakan timbul semasa Perhimpunan Agung UMNO (PAU) yang berlangsung Mac lalu.

Semasa PAU lalu, Presiden UMNO Datuk Seri Ahmad Zahid Hamidi memberi kelonggaran kepada Ismail Sabri untuk menentukan masa yang sesuai dan mengikut budi bicaranya berhubung pembubaran Parlimen.


Memang SOP kempen ketat tapi nyawa rakyat lebih penting, kata calon PN

Tidak dinafikan prosedur operasi standard (SOP) kepada calon yang berkempen semasa Pilihan Raya Negeri (PRN) Melaka terlalu ketat tetapi nyawa rakyat lebih penting, kata calon Dewan Undangan Negeri (DUN) Kelebang, Bakri Jamaluddin.

Calon Perikatan Nasional (PN) itu mengakui sekatan yang tidak membenarkan aktiviti ceramah atau kempen secara fizikal menyukarkan untuk calon menyantuni rakyat tetapi sekatan berkenaan bertujuan menjaga nyawa rakyat dan ahli politik harus mematuhinya.

“Saya berkempen sudah dua hari (dan) memang rasa ketat…tak boleh ceramah, memang rasa tersekat. Bagus juga guna digital kerana paling tidak ia memberi keselamatan kepada rakyat.

“Kalau kita kempen rumah ke rumah, kita kena ingat ada (pengundi yang ada) anak kecil, orang tua… anak kecil ini tak vaksin… (dan) kita tak nak ia (penularan Covid-19) berlaku,” katanya lapor Bernama semasa wawancara bersama Bicara Harakah dalam talian.

Beliau yang menyifatkan gelanggang perang pada PRN itu sebagai adil kepada semua pihak juga mahu semua pihak menggunakan teknologi sebagai alat untuk mendidik dan mematangkan rakyat dan bukan menimbulkan suasana tidak harmoni.

“Saya berpegang kepada satu iaitu apabila anda memberikan maklumat yang betul, orang akan memberi anda keputusan yang betul. Bermain di media sosial hari ini, adalah adil tapi yang lebih penting jadikan medium ini sebagai alat mendidik dan matangkan rakyat,” katanya.

Calon PN DUN Serkam Ahmad Bilal Rahudin dalam sidang media bersama Naib Presiden PAS Idris Ahmad pula berkata meskipun DUN yang ditandinginya terletak di kawasan luar bandar, kempen mempromosikan diri dan perjuangan menerusi media sosial tidak menjejaskannya.

“Pengundi telah mengamalkan norma baharu sudah dua tahun dan saya rasa tidak ada masalah (untuk pengundi) tonton penjelasan dalam talian. Ia juga tidak menjadi masalah bagi saya berkempen dalam talian dan bagi PN, kita ada akar umbi yang cukup yang boleh bagi penerangan di lokaliti. Perkara ini perlu dititikberatkan untuk kesihatan awam,” katanya.

SPR pada 8 Nov lepas melarang penganjuran ceramah, syarahan, kempen secara fizikal, kempen ziarah rumah ke rumah, aktiviti tinjauan mesra dan pengedaran risalah kepada orang awam secara bersemuka diadakan sepanjang tempoh PRN Melaka.

SPR menetapkan hari mengundi bagi PRN Melaka pada 20 Nov dan undi awal pada 16 Nov berikutan pembubaran Dewan Undangan Negeri pada 4 Okt lepas selepas empat Ahli Dewan Undangan Negeri menarik sokongan terhadap Ketua Menteri.

Melaka yang mempunyai 28 kerusi DUN, memiliki seramai 495,195 pengundi berdaftar.


Najib dakwa hantaran di Facebook tak merujuk bekas Menteri Kesihatan

Bekas Perdana Menteri Datuk Seri Najib Razak mendakwa hantaran mengenai isu kronisme di akaun Facebooknya tiada kaitan dengan bekas Menteri Kesihatan, Datuk Seri Dr Dzulkefly Ahmad.

Najib, 68, selaku defendan menyatakan demikian dalam pernyataan pembelaan yang difailkan menerusi Tetuan Shafee & Co di Mahkamah Tinggi di sini, pada 29 Mac.

Najib mendakwa terbitan tersebut merujuk kepada gabungan parti Pakatan Harapan (PH), oleh itu tiada sebarang fitnah telah dibuat terhadap plaintif (Dzulkefly), lapor Bernama.

“Kenyataan saya itu memberi penegasan kepada kelakuan parti gabungan PH bersifat hipokrit yang mendakwa nepotisme, kronisme dan pelantikan politik terhadap gabungan politik saya (pada ketika itu gabungan Perikatan Nasional), kerana pelantikan dalam Syarikat Berkaitan Kerajaan walaupun pada hakikatnya semasa PH berada dalam kerajaan, pelantikan yang sama dibuat tanpa sebarang bantahan PH.

“Interpretasi plaintif terhadap dakwaan yang merujuk kepadanya adalah salah dan diambil di luar konteks. Tambahan pula, tiada sebarang dakwaan-dakwaan secara langsung atau tidak langsung dibuat oleh saya bahawa sebarang pelantikan yang dibuat itu adalah salah,” dakwa Najib.

Dzulkefly yang memfailkan saman itu atas kapasiti peribadi mendakwa, Najib telah memuat naik satu hantaran fitnah di Facebooknya pada 24 Ogos 2020, pada 12.54 tengah hari mengenai isu kronisme, berserta satu lampiran paparan skrin artikel Sinar Harian bertarikh 28 Jan 2019 dengan gambar wajah plaintif.

Dakwanya, kenyataan itu antaranya membawa maksud plaintif mengamalkan kronisme dengan penawaran jawatan atau lantikan kepada saudara-mara, tanpa melalui apa-apa penilaian objektif dan keupayaan terhadap sesuatu jawatan dalam syarikat-syarikat kerajaan atau swasta.

Plaintif mendakwa Najib telah menerbitkan hantaran fitnah itu dengan niat untuk menyerang peribadinya, menjatuhkan maruah serta mengaibkannya, dan ia adalah bermotifkan politik yang secara nyata berniat untuk memfitnah serta menjejaskan reputasinya.

Oleh itu, plaintif memohon perintah injunksi untuk menghalang defendan atau ejen-ejennya meneruskan penerbitan atau menyebarkan hantaran tersebut dalam sebarang cara, perintah untuk defendan membuat permohonan maaf secara bertulis yang diterbitkan di akaun Facebooknya dan dihebahkan di akhbar tempatan pilihannya dalam tempoh tujuh hari dari tarikh perintah, selain memohon ganti rugi am, teruk, teladan dan lain-lain relif yang difikirkan sesuai oleh mahkamah.


Buat dua PRN ketika Covid-19 dan selepas banjir, tak menggusarkan rakyat?

Laporan polis dibuat atas alasan kononnya analisa dan ulasan artikel Agenda Daily menggusarkan rakyat, tetapi langkah mengadakan dua Pilihan Raya Negeri (PRN) secara sengaja tidak pula dianggap menggusarkan rakyat.

Tidak masuk akal apabila artikel analisis dan ulasan berhubung senario politik dianggap satu perkara yang menggusarkan rakyat pada ketika rakyat sememangnya sudah disusahkan dengan dua PRN yang tidak sepatutnya berlangsung.

Apakah rasionalnya mengadakan dua PRN yang kosnya berpuluh juta pada ketika rakyat kini sudah susah selepas berdepan bencana banjir dan baharu dapat menarik sedikit nafas akibat penularan pandemik Covid-19?

Jika tidak mahu menggusarkan rakyat, bukankah sepatutnya menumpukan kepada usaha untuk menjaga kebajikan dan kepentingan rakyat yang dalam kesusahan sekarang.

Sepatutnya tidak perlu menggusarkan rakyat dengan isu-isu politik yang sekadar mahu menenuhi nafsu politikus semata-mata demi kuasa, lebih banyak isu lain mendesak perlu diselesaikan kerajaan dan bukannya mengadakan pilihan raya sahaja yang hendak difikirkan.

Alasan seorang pembantu kepada Perdana Menteri dalam laporan polisnya secara tidak langsung menunjukkan betapa ceteknya mentaliti beliau, lebih baik beliau meneliti dan menangani isu-isu rakyat yang kesempitan hidup daripada sibuk membuat laporan polis.

Jika terlalu banyak masa duduk di kerusi empuk dan mahu membodek sekali pun, biarlah nampak berakal.

Bayangkan dengan jutaan wang rakyat dihabiskan untuk tujuan mengadakan pilihan raya semata-mata tersebut boleh disalurkan dan digunakan sehabis baik untuk membantu rakyat yang sedang kesempitan hidup, hilang pekerjaan dan rosak harta benda tempoh hari.

Mungkin sekurang-kurangnya makcik dan pakcik yang kehilangan tempat berteduh sekurang-kurangnya dapat bantuan yang lebih baik dan banyak bagi membaik pulih kediaman mereka yang rosak tempoh hari.

Perkara yang menggusarkan rakyat ketika ini adalah sebenarnya dengan sikap ahli politik tanah air yang tamak dan pentingkan diri sendiri berbanding memikirkan poket rakyat yang semakin kering.

Lebih baik pembantu tersebut mencari jalan untuk berunding dengan parti-parti politik atau mungkin memikirkan strategi untuk mengelak daripada berlaku satu lagi pilihan raya selepas ini, itu lebih baik daripada membuat kerja sia-sia membodek.

Jika mahu mendakwa laporan dan analisis sebuah portal yang kecil seperti Agenda Daily ini menggusarkan rakyat, mungkin sepatutnya mencermin diri sendiri agar sedar diri siapa sebenarnya yang menggusarkan rakyat.

Bagaimanapun, sikap angkuh dan bongkak dalam kalangan pemimpin UMNO nampaknya masih tidak berubah walaupun tewas semasa Pilihan Raya Umum Ke-14 lalu.

Intimidasi dan tekanan terhadap pengamal media nampaknya sudah bermula dan tidak mustahil apabila kembali menjadi dominan berkuasa maka lebih banyak sekatan yang bakal dikenakan terhadap media massa.

Gangguan dan cubaan untuk menyekat kebebasan bersuara dan mengkritik masih tidak dapat diterima para pemimpin UMNO, anggapan mereka apabila sebuah media itu ditekan dan disekat maka sumber maklumat tidak akan sampai kepada rakyat.

Terdapat perbezaan yang nyata antara sebuah analisis atau ulasan dengan fitnah seperti yang didakwa oleh pembantu tersebut, tetapi faktanya adalah dua PRN yang diadakan lebih menggusarkan rakyat dan bukannya sebuah kritikan penulisan atau ulasan.

Harap dapat dibezakan antara ulasan dengan fitnah kerana Agenda Daily bukan seperti Datuk Lokman Adam yang secara terang-terang membuat fitnah yang berunsur peribadi dan itu lebih mencalarkan imej seseorang individu, tetapi tidak pula ada tindakan susulan

Dan faktanya juga, jika parti komponen yang berada dalam kerajaan ketika ini menarik sokongan, maka ia juga akan menumbangkan kerajaan dan apakah satu pilihan raya umum seperti PRN Melaka dan Johor terpaksa diadakan?


Thailand beli 60 juta dos AstraZeneca untuk bekalan 2022

Thailand menandatangani perjanjian pembelian 60 juta dos vaksin dengan AstraZeneca untuk menampung bekalan dan memperluaskan program suntikan penggalak tahun depan.

Kementerian Kesihatan Awam (MPH) Thailand menandatangani perjanjian dengan pengeluar vaksin Covid-19 itu untuk mendapatkan suntikan penggalak sepanjang suku ketiga 2022.

Mengikut perancangan Thailand akan memperoleh 15 juta dos vaksin AstraZeneca pada suku pertama, diikuti 30 juta pada suku kedua dan 15 juta lagi suku ketiga.

Kontrak pembelian dengan AstraZeneca itu menyaksikan Thailand akan membayar 18 bilion bath (AS$535.2 juta) untuk 60 juta dos vaksin atau sekurang-kurangnya 300 baht (AS$8.92) setiap dos.

Antara syarat dalam kontrak pembelian itu memberi pilihan kepada Thailand untuk menukar bekalan kepada versi vaksin AstraZeneca yang lebih baharu yang mungkin dihasilkan oleh pengeluar mulai sekarang hingga tarikh penghantaran.

AstraZeneca sekarang ini secara serius sedang berusaha menghasilkan generasi kedua vaksin Covid-19.

Siam Bioscience, syarikat milik penuh Crown Property Bureau yang dikuasai keluarga diraja Thailand memperoleh kebenaran daripada AztraZeneca Inc untuk mengeluarkan vaksin berkenaan.

Syarikat itu sepatutnya membekalkan 10 juta dos vaksin setiap bulan kepada Thailand, sebaliknya lebih banyak mengeksport ke negara Asia Tenggara lain termasuk Malaysia, sehingga mencetuskan kontroversi dalam negara itu.

Sejak kebelakangan ini, negara itu sendiri menerima sumbangan vaksin AstraZeneca daripada negara luar, termasuk Jepun dan Singapura.

Sementara itu, Pusat Pentadbiran Situasi Covid-19 (CCSA) negara itu melaporkan dalam tempoh 24 jam hari ini Thailand merekodkan 107 pesakit meninggal dunia menjadikan keseluruhannya 16,727 kes kematian, dengan 16,633 daripadanya meninggal mulai 1 April 2021 hingga hari ini.

Dalam tempoh 24 jam lalu, sebanyak 11,646 jangkitan baharu dilaporkan di seluruh Thailand, 10,887 pesakit sembuh dan 116,075 sedang menerima rawatan akibat Covid-19, menurut data CCSA.

Sejak permulaan penularan Covid-19 di negara itu tahun lalu, Thailand melaporkan lebih 1.6 juta kes positif, dengan hampir 1.58 juta daripadanya dijangkiti mulai 1 April 2021 hingga hari ini. – Agensi


Ucapan Hamzah bahas usul undi percaya perangkap Anwar, Zahid

Ucapan Ketua Pembangkang Datuk Seri Hamzah Zainudin ketika membahas usul undi percaya terhadap Perdana Menteri kesepuluh di Dewan Rakyat semalam (Isnin, 19 Disember 2022) menyebabkan ahli Parlimen (MP) di pihak kerajaan PH-BN kepanasan.

Sambil mengucapkan tahniah di atas ucapan itu, bekas Timbalan Ketua UMNO Bahagian Putrajaya, Datuk Tun Faisal Ismail Aziz menyifatkan ucapan Hamzah yang juga MP Larut, memerangkap Datuk Seri Anwar Ibrahim dan rakannya Datuk Seri Ahmad Zahid Hamidi serta Pakatan Harapan (PH).

Tun Faisal juga berpendapat kenyataan Hamzah yang memetik laporan media Itali mengatakan Anwar adalah Perdana Menteri Malaysia pertama pengamal homoseksual sepenuhnya, menyebabkan penyokong kerajaan tidak senang duduk.

Demikian juga apabila, Setiausaha Agung Perikatan Nasional itu membangkitkan isu Zahid yang dilantik sebagai Timbalan Perdana Menteri, yang bertentangan dengan semangat reformasi serta janji PH dalam melawan rasuah.

“Tahniah Ketua Pembangkang, dalam satu ucapan telah membuatkan (mengingatkan bahawa) PM10 (pernah) disabitkan dengan amalan homoseksual dan jenayah liwat yang memalukan.

“TPM ‘Hoi Hoi Hoi Ya Hoi‘ dilantik bertentangan dengan semangat reformasi dan janji-janji Pakatan Harapan untuk melawan rasuah,” katanya dalam kenyataan hari ini (20 Disember 2022).

Tun Faisal berkata Hamzah juga berjaya mengetengahkan amalan tidak demokratik melalui perjanjian persefahaman (MoU) yang bertentangan dengan Perlembagaan Negara, amalan demokrasi serta Seksyen 124 Kanun Keseksaan.

Menurutnya pentadbiran kerajaan pimpinan Anwar kini sedang mempraktikkan amalan menyekat kebebasan bersuara yang bertentangan dengan manifesto PH dan amalan demokrasi.

Katanya Anwar juga masih terperangkap dalam mentaliti pembangkang dan jalanan yang bermain persepsi dalam soal dana RM600 bilion dan dana perjudian sedangkan dia juga adalah Menteri Kewangan manakala bekas Menteri Kewangan Tengku Datuk Seri Zafrul Tengku Abdul Aziz, kini berada dalam Kabinet kerajaan PH-BN.

“(Hamzah) berjaya mengakibatkan 2 haiwan liar, lotong dan monyet panas bontot, menjerit-jerit dan meloncat-loncat,” kata Tun Faisal.


Idrus dilantik semula sebagai Peguam Negara

Tan Sri Idrus Harun dilantik semula sebagai Peguam Negara untuk tempoh setahun berkuat kuasa 6 Mac 2022.

Ketua Setiausaha Negara Tan Sri Mohd Zuki Ali dalam kenyataan hari ini berkata selaras dengan Fasal (1) Perkara 145 Perlembagaan Persekutuan, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah telah memperkenankan pelantikan semula Idrus, 67.

Pada 6 Mac 2020 Idrus dilantik sebagai Peguam Negara bagi tempoh dua tahun menggantikan Tan Sri Tommy Thomas yang meletak jawatan pada 28 Februari 2020, lapor Bernama.

Sebelum dilantik sebagai Peguam Negara, Idrus merupakan Hakim Mahkamah Persekutuan.

Beliau juga pernah berkhidmat sebagai Timbalan Pendakwa Raya di Jabatan Peguam Negara, penasihat undang-undang di Suruhanjaya Pilihan Raya dan Suruhanjaya Pencegahan Rasuah Malaysia, Peguam Cara Negara dan juga Hakim Mahkamah Rayuan.

Ketika diminta mengulas mengenai pelantikan semulanya, Idrus berkata beliau akan menjalankan tugas dan melaksanakan fungsinya mengikut lunas undang-undang dan perlembagaan.

“Menjunjung kasih Tuanku Yang di-Pertuan Agong Al-Sultan Abdullah Ri’ayatuddin Al-Mustafa Billah Shah serta terima kasih kepada Perdana Menteri Datuk Seri Ismail Sabri Yaakob dan Kerajaan kerana menyambung tempoh perkhidmatan saya selama setahun lagi,” katanya.


Bajet 2023 sia-sia jika Parlimen bubar esok

Bajet 2023 yang dibentangkan pada Jumaat akan menjadi sia-sia jika Parlimen dibubarkan esok seperti mana yang banyak diperkatakan hari ini.

Bagaimanapun Pengerusi Perikatan Nasional (PN) Tan Sri Muhyiddin Yassin berkata, PN akan membentangkan belanjawan lebih baik jika rakyat memilih gabungan itu pada pilihan raya umum akan datang .

“Bukan nak takabbur, tetapi kita yakin kita mampu menawarkan lebih baik untuk rakyat selari dengan prinsip PN mengutamakan rakyat,” katanya.

Beliau berkata demikian ketika berucap di Majlis Pelancaran PN Perak, di Dewan Jubli Perak, Kuala Kangsar, Perak, pada ahad.

Mengulas lanjut Presiden Bersatu itu berkata, rakyat perlu memilih PN kerana ia merupakan pilihan terbaik masa ini.

“Pakatan Harapan terkenal kerana tidak menyempurnakan janji kepada pengundi, UMNO dan Barisan Nasonal pula, bukan sahaja sudah terpalit tetapi bergelumang dengan isu rasuah dan salah guna kuasa.

“UMNO dan BN ini seperti sudah ada DNA, jika kita pilih, adat resam dan budaya laman akan balik semula. Rasuah tidak boleh selesai. Salah guna kuasa terus berleluasa,” katanya. – satuberita


Padah nuklear jika NATO terus agresif, Russia beri amaran

Moscow memberi amaran penggunaan senjata nuklear tidak boleh dielakkan sebagai reaksi terhadap tindakan agresif secara langsung oleh negara Pertubuhan Perjanjian Atlantik Utara (NATO).

Ketika satu sidang tidak rasmi di Pertubuhan Bangsa-Bangsa Bersatu (PBB) pada Selasa (2 Ogos), Diplomat Russia Alexander Trofimov menolak spekulasi bahawa Moscow didakwa mengancam menggunakan senjata nuklear, khususnya terhadap Ukraine.

Beberapa hari selepas pencerobohan Rusia pada 24 Februari lalu, Presiden Russia Vladimir Putin meletakkan pasukan pertahanan negara itu – termasuk senjata nuklear – dalam keadaan berjaga-jaga tinggi, memetik apa yang disebutnya kenyataan agresif oleh pemimpin NATO dan sekatan ekonomi Barat terhadap Moscow.

Trofimov, seorang diplomat kanan di Kementerian Luar Russia berkata Moscow hanya akan menggunakan senjata nuklear sebagai tindak balas kepada senjata pemusnah besar-besaran atau serangan senjata konvensional yang mengancam kewujudan negara Russia.

“Tiada satu pun daripada dua senario hipotetikal ini yang relevan dengan keadaan di Ukraine,” kata Trofimov pada persidangan PBB untuk mengkaji semula perjanjian mengenai percambahan senjata nuklear.

Bagaimanapun, dia menuduh negara-negara NATO melakukan “konfrontasi hibrid yang sengit” terhadap Russia yang kini “berbahaya dalam mengimbangi pertembungan tentera terbuka.”

“Langkah sedemikian akan dapat mencetuskan salah satu daripada dua senario kecemasan yang diterangkan dalam doktrin kami.

“Kami jelas berdiri untuk menghalang perkara ini, tetapi jika negara Barat cuba menguji keazaman kami, Russia tidak akan berundur,” kata Trofimov.

Russia pada Selasa menuduh Amerika Syarikat (AS) terlibat secara langsung dalam perang Ukraine.

Moscow berkata ia bertindak balas terhadap komen seorang pegawai Ukraine tentang cara Kyiv menggunakan pelancar Sistem Roket Artileri Mobiliti Tinggi (HIMARS) buatan AS dan dibekalkan berdasarkan apa yang dikatakan pegawai itu sebagai imej satelit yang sangat baik dan maklumat masa nyata. – Agensi


Penyerang penumpang kereta api bawah tanah New York ditangkap

Pihak berkuasa pada Rabu (13 April) menahan lelaki yang disyaki melepaskan bom asap dan menembak 10 penumpang di dalam kereta bawah tanah New York, mencetuskan operasi memburu suspek di tengah-tengah kebimbangan mengenai keganasan melibatkan sistem transit bandar raya itu.

Pesuruhjaya polis New York Keechant Sewell berkata suspek, Frank James, ditahan setelah polis menerima maklumat daripada penduduk berikutan pencarian selama 30 jam.

Dia menghadapi pertuduhan Persekutuan kerana melanggar undang-undang yang melarang serangan ke atas sistem pengangkutan bandar raya itu.

“Pihak berkuasa akan terus melindungi penduduk New York dan menangkap mereka yang cuba membawa keganasan kepada bandar raya ini,” kata Datuk Bandar New York, Eric Adams.

Sewell berkata James mempunyai sembilan waran tangkap sebelum ini di New York dan tiga di New Jersey.

Jika disabitkan dengan tuduhan dalam serangan pada Selasa, dia boleh berdepan hukuman penjara seumur hidup.

James, 62, melepaskan tembakan menggunakan sepucuk pistol separa automatik yang kemudiannya ditemui di tempat kejadian, bersama tiga kelopak peluru, kapak, beberapa bunga api gred pengguna dan bekas petrol, kata polis.

Lima daripada mangsa tembakan dilaporkan kritikal tetapi stabil, manakala 13 lagi penumpang kereta api bawah tanah cedera apabila masing-masing berusaha menyelamatkan diri.

Serangan pada Selasa, adalah keganasan terbaharu yang membabitkan sistem transit bandar terbesar Amerika Syarikat, dan menimbulkan cabaran baharu bagi Adams, yang cuba menghentikan penurunan jumlah penumpang susulan wabak Covid-19 dan memastikan keselamatan awam.

James ditahan di kawasan kejiranan East Village Manhattan selepas dilihat oleh orang ramai yang menyiarkan gambarnya ke media sosial sekali gus membantu polis menangkapnya, lapor media tempatan.

Pihak berkuasa memberitahu pemberita bahawa siasatan sedang diteruskan mengenai motif James. Tumpuan mereka sebahagiannya kepada banyak mesej dan video media sosial yang disiarkan oleh suspek. – Agensi


2,195 kes baharu, 8 kematian

Sebanyak 2,195 jangkitan baharu dan lapan kematian akibat Covid-19 dilaporkan di seluruh negara dalam tempoh 24 jam lalu.

Ketua Pengarah Kesihatan, Tan Sri Dr Noor Hisham Abdullah berkata, Sarawak mencatatkan kes baharu tertinggi dengan 508 jangkitan.

Ini adalah hari keempat berturut-turut di mana jumlah kes baharu melebihi angka 2,000.

Kes di Kelantan juga dilihat semakin meningkat dengan 332 kes baharu. Setakat ini, tujuh daerah di negeri itu dikenakan Perintah Kawalan Pergerakan (PKP).

Noor Hisham berkata, jumlah kes sembuh ialah 353,822, sementara jumlah kematian ialah 1,378 kes.

Katanya, seramai 219 pesakit sedang dirawat di unit rawatan rapi dengan 90 daripadanya memerlukan alat bantuan pernafasan.


Bakar al-Quran di Sweden: PN kutuk provokasi biadab, melampau

Ahli Parlimen Perikatan Nasional (PN) mengutuk sekeras-kerasnya serangan terhadap kesucian Islam melalui provokasi melampau yang cuba menyemarakkan gerakan Islamofobia dan kebencian terhadap agama Islam.

Ketua Pembangkang, Datuk Seri Hamzah Zainudin berkata insiden membakar kitab suci al-Quran di hadapan kedutaan Turkiye di Stockholm, Sweden, merupakan satu bentuk pencabulan keharmonian bermasyarakat yang teramat serius serta tindakan keji dan biadab yang tidak boleh dibiarkan sama sekali.

“Jenayah kebencian secara terang-terangan ini tidak boleh dibiarkan atas apa juga alasan toleransi atau berselindung di sebalik dakyah kebebasan bersuara.

“Sweden perlu bertindak menghukum kesemua pelakunya kerana ia bukan kejadian pertama yang didalangi Rasmus Paludan dan kumpulan Stram Kurs.

“Dalam hal ini, Ahli-Ahli Parlimen Pembangkang mengambil pendirian untuk bersolidariti bersama dengan Kerajaan bagi mempertahan kesucian agama Islam dan menentang sebarang unsur Islamophobia, ekstremisme, radikalisme, kebencian serta keganasan,” katanya yang juga Setiausaha Agung PN, dalam kenyataan hari ini (23 Januari 2023).

Hamzah yang juga Ahli Parlimen Larut berkata, Putrajaya perlu memanggil Duta Sweden ke Malaysia bagi menyuarakan bantahan, kekecewaan serta kekesalan Malaysia secara rasmi berkaitan kejadian itu.

Menurutnya Malaysia juga perlu menuntut hukuman segera dikenakan ke atas pelaku serta memastikan insiden serupa tidak dibenarkan berlaku pada masa hadapan.

“Ahli-Ahli Parlimen Pembangkang juga menyeru kepada Kerajaan agar lebih proaktif dalam mengajak serta memimpin masyarakat antarabangsa agar bersama-sama menggalas tanggungjawab untuk menghenti dan menentang sebarang bentuk perilaku Islamofobia, xenofobia serta tidak bertoleransi terhadap hasutan atau dasar yang menyemarak keganasan,” katanya.


PH belum putuskan siapa bakal calon MB Johor

Pakatan Harapan (PH) setakat ini belum memutuskan siapa yang akan bakal dilantik sebagai Menteri Besar (MB) Johor jika gabungan itu memenangi Pilihan Raya Negeri (PRN) pada 12 Mac ini.

Perkara itu disahkan Pengerusi PKR Johor, Syed Ibrahim Syed Noh yang menyifatkan siapa yang bakal dilantik sebagai MB Johor tidak penting dan ia bukan topik perbincangan utama bagi pemimpin blok pembangkang itu.

“Bukan saya nak selindung, memang tak ada.

“Itu bukan perkara utama sebab apa yang penting bagi kami ialah untuk menyampaikan hasrat rakyat dalam PRN kali ini,” katanya dipetik laporan media dalam program semalam.

Kenyataan Syed Ibrahim itu juga secara tidak langsung menunjukkan gabungan tersebut tidak mempunyai keyakinan untuk memenangi PRN Johor sekaligus tidak mahu memalukan diri sendiri sekiranya menamakan calon MB tetapi tewas pula pada PRN Johor nanti.

Mengulas lanjut, Syed Ibrahim berkata PKR tidak akan menggunakan strategi sama seperti dalam PRN Melaka dengan mengumumkan nama calon MB lebih awal.

“Sebab itu di Johor ini fokus utama ialah kegagalan kerajaan untuk menangani masalah rakyat.

“Setahu saya strategi kami ialah untuk menang, bukannya kedepankan seorang calon MB… bukan itu,” katanya lagi.

Syed Ibrahim juga menafikan spekulasi mengatakan kononnya calon PH bagi kerusi Dewan Undangan Negeri (DUN) Layang-layang, Maszlee Malik, akan dipilih sebagai MB sebagai tidak benar.

“Saya pun tak keluarkan apa-apa kenyataan dan bagi saya itu adalah sebagai anggapan daripada pihak media.


Helikopter bawa bayi sakit terhempas tapi semua selamat

Sebuah helikopter perubatan dikenali sebagai Medivac, membawa seorang bayi yang sakit ke hospital di Philadelphia, Amerika Syarikat (AS) terhempas bersebelahan gereja di kawasan kejiranan yang padat penduduk di sebelah barat bandar itu, pada tengah hari Selasa, .

Bayi itu, mahupun seorang jururawat dan dua anak kapal tidak mengalami kecederaan yang mengancam nyawa.

“Ia satu keajaiban ,” kata Superintendan Polis Darby Atas, Timothy Bernhardt di tempat kejadian.

Tapak nahas terletak di sebelah tangga hadapan sebuah gereja di Drexel Hill, Upper Darby Township di Daerah Delaware, Pennsylvania.

Pegawai kecemasan yang tiba di tempat kejadian sejurus sebelum jam 1 tengah hari berkata, empat individu di dalam helikopter itu dapat menyelamatkan diri daripada serpihan sebelum bomba dan polis tiba.

Ketika kejadian bayi itu dikatakan sedang dibawa untuk mendapatkan rawatan di Hospital Kanak-kanak Philadelphia. Identiti empat individu yang menaiki helikopter itu belum dikenal pasti.

Masih tidak jelas dari mana helikopter itu berlepas namun, laluan penerbangan yang tidak disahkan menunjukkan bahawa pesawat itu dalam perjalanan dari suatu tempat di barat Pennsylvania.

Pegawai kecemasan di tempat kejadian berkata adalah luar biasa pesawat perubatan besar itu terhempas tanpa kerosakan besar pada mana-mana bangunan di sekeliling atau kecederaan kepada mana-mana penduduk. – Agensi


Penganalisis juga akui cikgu lega bila kerusi Zahid tak ditandingi

Kelegaan Datuk Seri Anwar Ibrahim setelah UMNO memutuskan dua jawatan tertinggi parti itu tidak dipertandingkan pada pemilihan akan datang, turut dipersetujui penganalisis politik antarabangsa, tetapi kebanyakannya berkata apa yang berlaku bersifat sementara.

Terdahulu, Agenda Daily melaporkan keputusan untuk tidak mempertandingkan jawatan Presiden dan Timbalan Presiden UMNO pada pemilihan depan pastinya memberi kelegaan kepada Anwar yang juga Perdana Menteri untuk terus kekal mentadbir kerajaan campuran Pakatan Harapan (PH)-UMNO.

Sekiranya pertandingan dibuka bagi merebut kedua-dua jawatan utama dalam UMNO tersebut, cikgu Datuk Seri Ahmad Zahid Hamidi pasti akan pening kepala memikirkannya, memandangkan nasib kerajaan PH-UMNO sekarang bergantung sepenuhnya kepada Zahid.

Pelbagai kemungkinan boleh berlaku jika dua jawatan tersebut terbuka untuk dipertandingkan dan ia pasti akan mendatangkan risiko yang besar kepada Anwar untuk mempertahankan kerajaan PH-UMNO.

Bagaimanapun, penangguhan pertandingan dua jawatan itu hanya sementara kerana UMNO masih belum mengadakan pemilihan parti mereka di mana ahli yang menentang kepimpinan sedia ada pasti akan membuat percubaan untuk menggulingkan Zahid dan timbalannya Datuk Seri Mohamad Hasan.

Zahid ialah Timbalan Perdana Menteri, Pengerusi Barisan Nasional (BN) dan memegang portfolio Kementerian Kemajuan Luar Bandar dan Wilayah manakala Mohamad lebih dikenali sebagai Tok Mat adalah Menteri Pertahanan.

Selepas Pilihan Raya Umum Ke-15 (PRU-15), Anwar – untuk membentuk Kerajaan Persekutuan – memerlukan kerjasama UMNO dan telah memberi mereka enam jawatan Kabinet, termasuk Kementerian Luar Negeri dan Perdagangan Antarabangsa dan Industri.

Sebelum ini, Zahid berkata dia akan menyerahkan kepada perwakilan untuk memutuskan sama ada dua jawatan tertinggi parti perlu dipertandingkan dalam pemilihan UMNO akan datang, yang mesti diadakan pada 19 Mei tahun ini, dan pada Sabtu lalu (14 Januari 2023) mereka memutuskan jawatan tertinggi itu tidak akan dipertandingkan.

Memetik laporan MalayMail, Felo Kanan Institut Hal Ehwal Antarabangsa Singapura, Oh Ei Sun ketika ditanya sama ada ini (tiada pertandingan) baik untuk Anwar, berkata:

“Ya, diharapkan dapat memanjangkan jangka hayat kerajaan campuran yang goyah ini, kerana jawatan kepimpinan parti Zahid terjamin. Pemimpin UMNO yang berbeza boleh membawa parti ke arah lain.”

Profesor Sains Politik Universiti Sains Malaysia, Ahmad Fauzi Abdul Hamid bagaimanapun berkata yang terbaik bagi Anwar adalah menjauhkan diri daripada Zahid dan “tabiat” UMNO.

“Akan ada kesan jangka pendek dan kesan jangka panjang. Dalam jangka pendek, UMNO dan lanjutan sokongan BN terhadap kerajaan Anwar adalah terjamin. Ini petanda baik untuk kestabilan.

“Dalam jangka panjang, penentang Zahid dalam parti telah mendapat point untuk menyerang kredibilitinya atas dasar mengelak pertandingan melalui cara yang didakwa meragukan (rujuk sebagai contoh kepada video TikTok Khairy Jamaluddin baru-baru ini).

“Ia tidak baik untuk reputasi Anwar, Zahid menjadi penyokong setia dan timbalannya dalam kerajaan. Akan timbul masalah lagi jika Zahid didapati bersalah atas tuduhan rasuah erhadapnya.

“Ini adalah kes pelepasan jangka pendek, tetapi potensi masalah jangka panjang bagi kerajaan yang kononnya menegakkan demokrasi,” kata Ahmad Fauzi.

Khairy yang juga bekas Menteri Kesihatan beberapa hari lalu secara terbuka menyatakan minatnya untuk bertanding jawatan presiden. Beliau disambut dengan jabat tangan dingin oleh Zahid pada Perhimpunan Agung UMNO, dan video TikToknya itu telah menjadi tular.

Sebagai tambahan, Zahid juga menghadapi banyak kes mahkamah yang sedang berjalan. Dia menghadapi sejumlah 47 pertuduhan pecah amanah jenayah, rasuah, dan pengubahan wang haram.

Penolong Profesor Sains Politik Universiti Islam Antarabangsa Malaysia, Syaza Shukri pula berkata pengekalan jawatan Zahid dan Tok Mat dalam UMNO adalah halangan pertama yang perlu diatasi oleh kerajaan PH-UMNO.

“Ia pasti menjamin kestabilan kerajaan untuk sekurang-kurangnya beberapa bulan akan datang. Ia adalah halangan pertama bagi kerajaan – sama ada Zahid akan bertahan atau tidak.

“Kini jangka hayat kerajaan bergantung kepada a) keputusan kes mahkamah Zahid dan b) keputusan pilihan raya negeri (PRN) tahun ini. Jadi ya, buat masa ini, sekurang-kurangnya untuk empat bulan akan datang, kerajaan Anwar kelihatan stabil,” katanya menurut Malay Mail.

PRN tahun ini mesti diadakan selewat-lewatnya pada Ogos dan September bagi enam negeri di bawah Perikatan Nasional (PN) dan PH.

Selangor, Pulau Pinang, Negeri Sembilan, Kedah, Kelantan dan Terengganu akan menjadi “pertandingan yang ekstrem” dan keputusan mungkin menimbulkan pakatan baharu.

“Jika PH/BN tidak dapat memenangi empat daripada enam negeri, ia akan menjejaskan kestabilan kerajaan Anwar kerana pengundi Melayu akan mempersoalkan sama ada mereka perlu menukar kesetiaan kepada PN yang akan menjadi blok terbesar mewakili orang Melayu. Ia akan meletakkan kerajaan Anwar di bawah banyak tekanan,” jelas Syaza.

Sementara itu, ketika pengundian UMNO semakin hampir, Felo Kanan Akademi Penyelidikan Strategik Nusantara Dr Azmi Hassan berkata masih ada pertandingan untuk jawatan tertinggi lain seperti Majlis Tertinggi (MT).

Beliau berkata mereka yang menentang Zahid akan cuba meningkatkan profil dan pengaruh dengan bertanding jawatan tertinggi ini serta ketua bahagian dan cawangan di seluruh negara.

“Peranan lain seperti dalam MT, jawatan naib presiden, ketua Wanita, Puteri atau Pemuda, termasuk di bahagian dan cawangan semuanya boleh dipertandingkan.

“Jadi sementara dua penyandang teratas adalah watak yang kuat dalam kerajaan Anwar, saya pasti mereka yang ingin menyingkirkan penyandang ini akan mendapatkan calon mereka untuk bertanding jawatan tertinggi,” kata Azmi.

“Ini tidak akan menjamin umur panjang Anwar jika kumpulan ini boleh menyingkirkan dua teratas dan memegang jawatan kritikal dalam UMNO. Ia akan menjadi permulaan kepada perebutan kuasa.

“Jadi dari segi kestabilan ia tidak dijamin 100 peratus walaupun tiada pertandingan untuk dua jawatan teratas dalam UMNO,” katanya lagi.

Pada PRU-15, PN memenangi 73 kerusi untuk menjadi gabungan kedua terkuat di negara ini, manakala BN yang pernah mendominasi politik negara hanya memperoleh 30 kerusi, termasuk 26 oleh UMNO, turun daripada 79 kerusi yang berjaya dikekalkan pada 2018 apabila ia ‘ditendang’ keluar daripada tampuk pemerintahan negara – kali pertama dalam masa lebih enam dekad.


Keberkesanan vaksin lawan varian Delta turun kepada 66 peratus: CDC

Keberkesanan vaksin terhadap ancaman varian Delta turun sekitar 25 mata peratusan sejak virus, yang mula dikenal pasti di India itu mendominasi penularan Covid-19 di Amerika Syarikat (AS).

Perkara itu ditemukan menerusi satu kajian terbaharu yang dilaksanakan Pusat Kawalan dan Pencegahan Penyakit (CDC) AS dalam kalangan kakitangan kesihatan negara itu tahun lalu hingga bulan ini.

Kajian itu mendapati keberkesanan vaksin terhadap jangkitan Covid-19 menurun daripada 91 peratus sebelum kemunculan varian Delta, kepada 66 peratus setelah penularan varian itu pada musim panas.

Di sebalik ‘penurunan sederhana’ itu, pegawai kesihatan menekankan bahawa pengurangan dua pertiga dalam risiko jangkitan itu masih di bawah kepentingan dan manfaat pengambilan vaksin Covid-19, kata laporan yang diterbitkan dalam Jurnal CDC berkaitan ‘Laporan Morbiditi dan Mortaliti Mingguan’ (MMWR), pada Selasa, 24 Ogos 2021.

Kajian itu adalah berdasarkan maklumat daripada lebih 4,000 kakitangan perubatan yang terbabit dalam kajian di Arizona, Florida, Minnesota, Oregon, Texas dan Utah, bermula Disember 2020 hingga pertengahan bulan ini.

Ketika tempoh kajian – sebelum dan setelah kemunculan varian Delta – keberkesanan vaksin Covid-19 melawan jangkitan adalah sebanyak 80 peratus, lapor kajian itu.

Menerusi kajian itu 65 peratus kakitangan perubatan diberi vaksin Pfizer-BioNTech, 33 peratus vaksin Moderna dan dua peratus vaksin Johnson & Johnson.

Penyelidik berkata hasil penemuan itu menunjukkan penurunan keberkesanan vaksin Covid-19 setelah kemunculan varian Delta perlu ditafsir dengan berhati-hati kerana ia mungkin ada kaitan dengan tempoh masa sejak seseorang itu divaksin.

Dengan kata lain, kekebalan individu yang menerima vaksin Covid-19 mungkin menurun kerana tempoh masa yang diambil, bukan hanya disebabkan oleh varian baharu.

Kajian awal itu tidak menilai sama ada jangkitan itu menyebabkan pesakit parah atau tidak.

Namun, kajian kedua CDC yang juga diterbitkan di dalam MMWR pada hari sama, meneliti tahap keparahan jangkitan itu dengan melihat kadar kemasukan ke hospital dalam kalangan individu yang telah divaksin dan tidak divaksin di Los Angeles.

Kajian kedua itu yang meneliti lebih daripada 43,000 jangkitan Covid-19 dalam kalangan penduduk Los Angeles mulai 1 Mei hingga 25 Julai lalu mendapati, 71.4 peratus jangkitan membabitkan individu tidak divaksin, 25.3 peratus (mereka yang telah melengkapkan vaksin), dan 3.3 peratus individu yang telah menerima sekurang-kurangnya satu dos suntikan vaksin.

Namun, ketika akhir tempoh kajian, jangkitan Covid-19 dalam kalangan individu yang tidak divaksin adalah lima kali lebih tinggi, manakala kemasukan ke hospital pula 30 kali lebih tinggi, berbanding jumlah individu yang melengkapkan suntikan vaksin masing-masing.

“Data kadar jangkitan dan kemasukan ke hospital itu menunjukkan bahawa vaksin yang diluluskan memberi perlindungan daripada jangkitan SARS-CoV-2 dan Covid-19 yang teruk dalam tempoh peningkatan penularan varian Delta,” lapor kajian itu.

Laporan itu turut menekankan usaha berterusan perlu dilakukan dalam meningkatkan program vaksinasi kerana ia mampu mencegah dan mengurangkan kemasukan ke hospital dan kematian akibat Covid-19. – Agensi


Indonesia terus catat rekod tertinggi harian, 21,342 kes positif

Indonesia mencatatkan rekod baharu jangkitan harian tertinggi apabila 21,342 kes dilaporkan hari ini 27 Jun 2021 dengan hospital di Jakarta – titik panas pandemik Covid-19di Asia Tenggara – dibanjiri pesakit.

Jumlah terbaharu itu menjadikan keseluruhan kes positif Covid-19 di seluruh republik itu kepada 2,115,304 kes, kata Kementerian Kesihatan Republik Indonesia.

Dalam tempoh 24 jam lalu Jakarta merekodkan 9,394 kes baharu diikuti Jawa Barat (3,988), Jawa Tengah (2,288), Jawa Timur (889), dan Yogyakarta (830).

Bagaimanapun jumlah sebenar dipercayai jauh lebih tinggi kerana kadar ujian yang rendah terhadap mereka yang meninggal dunia akibat masalah pernafasan.

Jumlah kes Covid-19 di Indonesia meningkat mendadak dalam beberapa minggu terakhir setelah berjuta-juta penduduknya melakukan pergerakan menjelang sambutan Hari Raya Puasa, Mei lalu, ketika pihak berkuasa kesihatan negara itu mula mengesan penularan varian yang membimbangkan (VOC).

“Kami menjangkakan kes positif Covid-19 akan meningkat. Kemuncaknya diramalkan dua atau tiga minggu lagi,” kata jurucakap pasukan khas Covid-19, Siti Nadia Tarmizi.

Kebimbangan semakin meningkat terhadap sistem kesihatan Indonesia yang dilihat semakin rapuh dan mampu runtuh, selepas beberapa hospital mula menolak pesakit kategori rendah, kerana wad dan khemah sementara mulai penuh.

Hospital di ibu kota Jakarta, Jawa Barat dan Jawa Tengah dibanjiri pesakit, termasuk individu yang dijangkiti varian Delta – virus mudah merebak dan menjangkiti yang mula dikesan di India.

Pemerintah Indonesia, yang secara meluas dituduh gagal menangani pandemik itu kini mula mengambil langkah lebih tegas dengan mengehadkan pergerakan rakyatnya, tetapi enggan mengenakan sekatan penuh kerana bimbang menjejaskan ekonomi negara dan rakyatnya.

Kerajaan negara itu juga merancang memberi vaksin kepada 180 juta daripada 270 penduduknya menjelang awal tahun depan. Setakat ini kira-kira lima peratus daripada rakyatnya yang telah divaksin. – Agensi